Shillong, 4 Risaw: Ki la mih ki jingiakren ha ki Social Media bad ka la mih ka jingkynthoh ha ka Face book kaba la kynnoh ba ka KSU West Khasi Hills ka la lum synniang pisa na kiba bun bah ki nongshong shnong ka West Khasi hills na ka bynta ban pynmih pisa ban pynkupburom ia u Maieid Hopingstone Lyngdoh uba dei MLA ka Nongstoi  u bym pat ju shah rem elekshon haduh ka sngi ka jingiap jong u na katei ka konstitwensi. La kynnoh ruh ba ka KSU ka buh thong haduh T.75 lak tyngka ban pynlut ha katei ka jinglehburom ia u Maieid Hoping kaba ki la thmu ban pynlong ha u bnai Nohprah mynta u snem, hynrei namar ka jingiap noh utei u nongialam rangbah duh ka seng HSPDP katei ka jingthmu ka KSU ka la pulom noh. Katkum ki jingkyn thoh kiba mih la ong ba la don ki pisa ba ka KSU ka la dep lum na ka bynta katei ka jingthmu jong ka, hynrei la buh jingkylli shaei katei ka pisa pynkupburom ia u bah Hoping kaba la de plum kan leit. Ban pynthikna ia kane u Rupang mynta ka miet u la ioh ban ia kren bad u President ka KSU West Khasi Hills District u samla John Fischer Nongsiang , ha ka jing iakren bad utei u samla u la ong ba ka long kaba shisha ba ka KSU ka lum pisana ka bynta ban pynkupburom ia u bah Hoping hynrei katei kam dei ka kam ba pyniaid da ka District lane ka Nongstoi  Circle hynrei ka dei kaba la leh beit thik tang da ka Unit na Nonbah.U la ong ba kam shym la dei kumba la kynnoh ba la mang T.75 lak na ka bynta katei ka jingpynkupburom hynrei u la ong ba ka mang tyngka ka dei T.52 lak, bad haba la kylli naduh mynno la sdang u la iathuh ba mynta ka Nonbah Unit ka la sdang lum pisa la kumba ar bnai eiei hynrei mynta namar ka jingkhlad u bah Hoping la pynsangeh noh ia katei ka jinglum pisa. Haba la kylli biang utei u nongialam ka KSU na WKH u la ong ba um tip ha kine ki Ar bnai katno ki pisa kiba la ioh lum ki mih hynrei u la ong ba shen hadien ba katei ka seng ka la dep pynbeit kan ai jingtip.


Shillong: Ka Privilege Committee ka  ing dorbar thaw ai  ka jylla, ka la kyntait ia ka jingpan map u Deputy Superintendent of Police (Dy.SP) u W Momin, ba la wan bah khlieh da u DGP u R Chandranathan ha ka jingkhot hajir mynta ka sngi. U chairman ka Privilege Committee u Saleng A Sangma u la ong ba ka Committee ka la shim bishar ia ka jingsaid nia u dy.SP ba la wan mihkhmat da u DGP hynrei kam pat hun bad ka la khot biang lashai ka sngi ba un wanrah da ka jingthoh bad yn sa peit lashai ban map ne em.  U la panmap hynrei ngi la bthah ban wanrah da ka jingthoh lashai bad yn sa peit ban map ne em , la ong u dkhot ka Committee u bah HM Shangpliang ba la don lang u chairman u Saleng bad kiwei. Katkum ka jingong u Saleng, u MLA ka Rambrai u bah Kimfy Sydney Marbaniang u la ujor pyrshah ia u Dy.SP (Traffic), ym namar halor ka jingtah  it iong ha ka kali hynrei pyrshah ia ka jingleh meng jong une u heh pulit pyrshah ia u MLA ba la jied da ki paidbah.  Ka jingujor u MLA kam dei ia ka jingtah  it iong hynrei ka dei namar ka jingleh baheh leh meng u Dy.SP , la ong u Saleng. Katkum ka jingiathuh u chairman ka Committee, la kam ba u Dy. SP ha ka por 11 baje eiei mynstep ha ka 7 tarik Nailar ha Motphran, u Dy.SP (Traffic) u la bat ia ka kali u MLA bad ka la mih ka jingiapyni nia katto katne por. Ha ka jingujor, u MLA ka Rambrai u la ong,   ha katei ka sngi katba nga dang iaid na Mawkhar sha Garikhana, por 11 baje mynstep, ha Motphran u Dy.SP (traffic) u W Momin,  u la bat ia ka kali jong nga da kaba phah weng ia ka  it iong hynrei haba nga la pynithuh ba nga dei u MLA bad nga lah ban tah ne weng ia ka  it iong lada donkam hynrei  u Dy. SP um pyndem satia bad namar kane, nga la ong ia u ban weng ia ka  it iong hynrei um shym la leh , . Halor kane, u MLA ka Rambrai u la ujor sha ka Committee ba kan shim da ka kam kaba tyngeh ia ka rukom leh heh leh meng une u ophisar pulit pyrshah ia u nongmihkhmat paidbah. Ha kajuh ka por, u Saleng u la ong ba ka jingkren u Dy.SP sha ki lad pathain khubor ba ka Committee ka la khot hajir ia u namar ba u phah weng ia ka  it  ong, ka la long kaei kaei kaba bym dei bad u la pyrshang ban pynbakla ia ka jingmut jong ka kam.   Na ka liang u DGP u la kular ban phah tohkit halor kane ka kam , la ong u Saleng.


Shillong:  Ki dkhot jong ka  Hynniewtrep Achik National Movement  Mawthadraishan circle myn hynnin ka sngi ki la leit ban khynra ia ka labour laisen ia ki bar jylla ki ba trei ban shna ia kawei ka Petrol pump ha Kynshi.  Ha kane ka jingkhynra ki la lap da ki phew ngut  ki bar jylla ki ba trei hang ne ki bym don ia ka labour laisen kumta na ka liang jong ka seng ki la phah leit phai noh ia ki baroh sha ki jaka ba ki wan.


Monarch Shabong Sngew synei bad i synei ban peit ia ka jing kitkhia bad kit khlieh jong ki sengbhalang bapher, ba ki hap ban leit shatei, shathie, sha mihngi sha sepngi ban leit beh ia ki bar Jylla; hynrei hangne, ka wan ruh ka jingkylli, la ka kam ban kit khlieh ia ka shongsuk shong shngain, ia ka rung tuh bad ia kiwei ki kam beain, ka dei ka kam jong ka sorkar bad dei na katei ka daw, ba ki don ki pulit ba kyrpang, kiba peit ia ki khappud bad ka China, Pakistan, Bangladesh bad kumta ter ter.  Kumjuh ha ki jylla ruh, la ju tip ba ki don kita ki pulit kiba peit ia ki nongwan rung tuh, ha ka miet ka iong, ha ka dum ka ngiew  bad wat ha ka shai ka sngi ruh, ki don hi kiba peitngor ia ka jingwan jong ki riew kynsha sha u pud u sam jong ka Jylla.  Hynrei kitei ki kyndon, la iohi, kumba ha kine ki sngi, kim trei kam satia haei haei ruh bad dei na kata ka daw, ba ki sengbhalang, ki hap ban leit talasi man ka sngi sha kylleng ka Ri Khasi Jaintia bad donbok toi ba ki kham ia bun ki seng, ha kine ki sngi, ba ki ia poi lut sharum shaneng ban ia phikir ia ka leit ka wan ki poiwir poihap.  Ka phang, pat kaba ngi dei ban iakren hangne, ka long la ka jingbeh tang ia ki mynder, ka don jingmut ne em, ne ka lah dei ka por ban beh teng noh ia ki nongkhot mynder ruh? Ka jingshisha, hi ka long ba lada dei ha ka poi kha poi man, lada dei ha ka bylla shna iing, lada dei ha ka khaii thied mar thied mata, ka daw bah, ka long ba u don u nongkhot lane u nong tyrwa bad hangta u wan rung u briew, uba nabar; hynrei lada jia ba ym don ba khot, kumta un nym wan satia, namar ba kat uba wan, u wan beh ia ka bai nong, ia ka dor kaba kham bha lane ia ka kam kaba kham thikna bad wat tang u nongthied tin jot ruh, un nym wan satia, lada ym don ba tyrwa. Ia mynta, lada ki bor shnong, ki bor hima bad ki bor Raid, kin shim shwa khyndiat ki nuksa bad kata ka long kumba la don kiba ong ba kiba ioh tnga dkhar, ki dei ban mih na shnong, nangta ba kiba  kwah wai iing, ki dei ban don ki kot ki sla kiba thikna bad kumta ter ter, kumta kan wan hi kajuh ka rukom, ia kiba ia dei kam bad ki dkhar ruh bad lada katei ka ain ka iaid, khlem pep ka jing bunkam beh mynder, kan nym jakhom satia haduh katne katne.


I Kong Feodoris Dkhar ba ju khot ieit kum i Kong Iar i hymmen trai jong i Kong Mon Dkhar, Kong Prisca M Dkhar bad i Bah Bin Dkhar iba shong ba sah ha Kharmalki Malki Shillong bad i ba la shong thaint kum i Head Assistant na ka office District Horticulture Department Shillong i la khlad noh ha ka 6.9.19.  Yn tep don burom ia ka met jong i ha ka 8.9.19 ha u lum jingtep ka Balang Katholic Malki ha ka por 2 baje noh phai sngi.


Nongpoh:  Ka la long ka jingkmen kaba khraw ia ki kmie ki kpa bad khamtam eh ia ki khun samla pule, ha kaba hynnin ka sngi ka Eastern Ri Bhoi College, kaba don ha Sohraman, Bhoirymbong, ka la ioh ban pynheh ia katei ka Kolej, da kaba plie paidbah ia ki kamra klass ba thymmai jong katei ka Kolej.   Ia kitei ki kamra thymmai jong katei ka Kolej, la tei lyngba ka jingiarap na ka Special Assistance Scheme 2015/2016 ka KHADC, ia kaba ka la pynmang haduh T. 10 lak, na ka bynta ban shna ia kitei ki kamra klas ha katei ka Kolej.   Ha kaba plie paidbah ia kitei ki kamra klas ba thymmai ha katei ka Kolej, la sakhi da ka jingdon u Bah George B. Lyngdoh, MLA ka Umroi kum u kongsan, nangta u Bah PN. Syiem, chairman ka KHADC, ki Nonghikai, ki samla pule lem bad ki riew rangbah jong katei ka thainn.   Ha kane ka sngi, ki la don ki nongpyniaid jong katei ka Kolej kiba la ai jingkren bad kaba kham sngewphylla ka long, ba wat haba ki la ioh ban plie paidbah ia kitei ki kamra klas, hynrei ki la pynpaw pat ia ka jingsngewkhia kaba jur, namar ba ki la iakynduh ia ki jingeh kiba laiphewjait, haba ki pyniaid ia katei ka Kolej bad kata ka dei, namar ba ym shem la don ki Nongmihkhmat kiba la shimkhia ban kyntiew ia katei ka Kolej, kaba dei ruh tang ma ka kaba la ai jinghikai ia ki samla pule ha katei ka thainn.  La ioh ruh ia ka jingkren na u Bah PN Syiem, ha kaba u la pynpaw ia ka jingkmen ban iohi ba kitei ki kam klas jong katei ka Kolej, la pyntrei beit ha kata ka rukom kaba biang, katkum ba la pynmang ban trei.  U la iathuh ruh, ba ka jingurlong jong katei ka Kolej ban ioh ia kitei ki kamra klas ba thymmai, ka dei ha ka por kaba u Bah PN Syiem, u long kum u CEM hapoh ka KHADC, ha haba u la ong ruh ba u sngewkhia eh halor jingduna hapoh katei ka Kolej, kaba la pynlong ia u ba un shimkhia bad ban pynioh ia katei ka skim, na ka bynta ban pynbun shuh shuh kim kamra klas ha katei ka Kolej.  Katba na ka liang u Bah George B. Lyngdoh, u la ong ba katei ka thian ka la donkam shisha ban don ia ki Kolej kiba biang, namar ba ka la dei lypa ka thainn kaba bun ki shnong bad kaba la bun ruh ki samla pule, namarkata lada don ki jaka pule kiba biang, kan iarap ia kito ki samla pule kiba kwah ban pule kham shalor bad kaba kham iarap eh ka dei ia kito kiba wan na ki longiing longsem kiba duna ka ioh ka kot.  Haba iadei bad katei ka Eastern Ri Bhoi College, u Bah George B. Lyngdoh, u la ong ba un sa shimkhia ban iakren sha ka sorkar, na ka bynta ban pynbiang ia shibun ki jingdonkam hapoh katei ka Kolej bad khamtam eh ban pyniaryngkat kumba long lem kiwei pat ki Kolej kiba don ha kiwei ki jaka hapoh ka jylla.  Kum ka thainn kaba la don haduh 200 tam tylli ki skul, ka la dei ban don pat kawei ka Kolej kaba khambiang, ong u Bah George B. Lyngdoh. Namarkata u la kyntu ia ki nongpyniaid ki Nonghikai, ki riew rangbah ba kin Iatreilang bad u, khnang ba katei ka jingthmu ban wanrah ia ka jingkylla bad ban kyntiew ia katei ka Kolej kan urlong, u la bynrap.


Shillong: Ki lad khubor, ki iathuh ba U bah Metbah Lyngdoh, myntri ka sorkar Jylla, un hiar shuki noh ha ka 9tarik mynta u bnai. Katei ka jinghiar shuki jongu, ka long ba u la pynkhreh ban ia khun ia ka shuki lamphang dorbar, kaba dei ban long mynta hi ka dorbar synrai. U Bah Metbah, u dei u myntri ba bat ia ka tnat Tourism, Excise bad ka Water Resources. La sngewthuh ba ka jingiakhun ia ka shuki lamphang dorbar, kan long ha ka 13tarik mynta u bnai.


Shillong: Ka Synjuk ki Seng Rangbah Katholik Jowai Diocese, ka la pynlong ia ka jingiaseng ialap kaba khadsaw(XIV) haka 7-8 tarik u Nailur 2019 ha Parish Lad- Rymbai.    Shwa ban sdang ia kane ka jingiaseng ialap, la sdang da ka jingpdiang burom na u president jong ka synjuk u ma Michael Nongtdu bad la pynher ia ka lama da u kongsan, U ma Yoo Shylla.          Ha ka por 1 noh phai sngi la don ka jingialap kaba kyrpang da ki dkhot jong ka Synjuk da kaba leit jngoh ia ki thliew iing jong ki para ba ngeit kiba tlot ka jingngeit khnang ban ai mynsiem lem ia ki ban long ki khristan ki ba janai.         Hadien ka jingleit jngoh iing ka la don ka jingmane sakrament bad puson ia ka ktien u jong Blei kaba la pharia da U sohblei Augustine Lamin spiritual Director jong ka Synjuk.         Ha ka sngi u Trai pat la sdang da ka jingduwai step ha ryngkat bad ka Session kaba la pyniaid da U Spiritual Director jong ka Synjuk U phadar Augustine Lamin ha kaba ki delegate ki la ia shim bynta shit them bha.          Ha ka por 10.00 baje mynstep la pynlong ia ka Mass bakhuid ha kaba u Most Rev. Victor Lyngdoh Bishop  jong ka Jowai diocese u long u kongsan. Ha dien ka Mass bakhuid la don ka jing sam buskit ia ki lai ngut ki khun samla Jong ka Jowai diocese kiba la pass bha  ka MBOSE  SSLC examination 2019 u samla Dimarkithmu Gayang parish Amlarem, Ka samla Lavinia Mebalari Myrchiang parish Amlarem bad u samla Jobilson Nongrum parish Ummulong.        Ha ka por nohphai sngi ka la don ka jingmane sakrament ba la pyniaid da U Bishop bad ia ka ktien jong u Blei la pharia da U phadar Polycarpus Shylla. Hadien kata la pynhiar ia ka lama da u Bishop Victor Lyngdoh ha ka juh ka por la pynbna ia ka Jingiaseng Ialap kaba khadsan (XV) 2020 kan long ha ka parish Nongbah, west Jaintia hills.


Nongstoi :  U Lum Kyllai Lyngsngun u dei u wei na ki lum u bala paw nam bad u ba itynnad bha ha ka thain  South West Khasi Hills District bad u ne u lum u don ha syndah ka shnong Demnar ka shnong kaba don sha ki thain  Myriem bad thain  Umdohlun kaba jngai kumba 37 Km na Nongstoi  bad kumba 31 Km na Mawkyrwat kaba dei ruh ka District Headquarter.  Na kynjang jong u ne u lum lah ruh ban iohi ba ka don ka khlaw sha liang jong u ne u lum bad na jrong jong u ne u lumla iohi ruh ia shibun ki lum Khasi kiba la paw nam kiba don ha ka thainn West bad South West Khasi Hills bad kumjuh ia u Lum Nokrek u ba don sha ki thain  Garo Hills bad haba shai bha ka sui  bneng lah ruh ban iohi ia ki them jong ka Ri Bangladesh.  Ban poi sha kliar jong u ne u lum hap ban iaid lyngba ki lynti iaid kjat ba la shna bha da ki VEC jong ka shnong Demnar lyngba ka skhim MGNREGA bad ka shimpor kumba 15 minit eiei ban poi sha kliar jong u ne u lum bad ynda la poi ha kliar jong u ne u lum la iohi shisha ia ka jingithiang jong ka mariang bad ka jingitynnad jong ki lum Khasi. Shisien peit u Lum Kyllai Lyngsngun um da iapher than na kiwei pat ki lum kiba don ha kylleng sawdong jong ka Ri Khasi Jai tia hynrei u ne u Lum Kyllai Lyngsngun u don la ka jong ka khana bad katkum ka jingiathuh ki riew tymmen na katei ka thain  bad kumjuh ki trai jaka kiba dei na ka kur Paliar la ong ba u ne u lum hyndai hynthain u dei u ta u dieng shnar jong u Ramhah bad namar ka jingkit kaba khia jong u Ramhah u la iehnoh ia u ha ka jaka ba u don mynta. Shuh shuh la iathuh ruh ba ha jrong jong u ne u lum ki don bun jait ki dieng bad kumjuh ki mrad kiba im bad na jrong jong u ne u lum ki don haduh san tylli ki wah duid kiba tuid shapoh bad kumjuh ka don ruh kawei ka um kaba long kum ka kynja pung halor jong u ne u lum. Kaba kham sngew phyla shuh shuh ka long ba ha jrong jong u ne u lum ka don ka um ba long kum ka kynja pung kaba don sha ki bynta ba long khlaw ha kliar jong u ne u lum bad la ong ruh ba ia kane ka um la ju pyndonkam da kita ki jingthaw kiba phyla kiba im halor u ne u lum bad la ong shuh shuh ba kita ki jingthaw haduh mynta mynne ki dang iai pyni ruh ia ka dak halor u ne u lum. Na ka liang jong u bah Stimding Thongni Secretary Shnong Demnar u la iathuh ba ha kipor ba rit bnai khamtam ha u bnai Nailar bad Jylliew khamtam ha kipor miet ki ju iohi ia ki kynja ba long phuh bad phyrnai kum ki Mawlynnai halor jong u tei u lum bad kane ka dang iai jia haduh kine ki sngi kiba mynta bad u la ong ruh ba katei ka jingphyrnai ka par suki suki na mihsngi shaduh sepngi jong u ne u lum. Hynrei kaba sngewsih pat ka long ba wat la katei ka thain  ka riewspah bha ha ka jingdon ia ki jaka jngohkai pynban ki nongwan jngohkai ia u tei u lum ki duna bha bad ka daw lehse kadei namar ka jingbymbiang ka surok bad ka surok ban leit sha u tei u lum ka long kaba khohruh khohram bad katei ka surok kadei ruh ka surok kaba leit shaduh ki thain  Wahkaji Domiasiat bad Mawthabah ki jaka ba don Uranium. Na ka liang jong u bah Hamland paliar Rangbah ka Kur Palaiar u la pynpaw ba ka kur Paliar ka angnud ban pynlong ia u tei u lum kum u wei na ki jaka jngohkai pyrthei ba paw nam kumba long lem kiwei ki jaka jngohkai kiba don ha kylleng ka Rikhasi Jaintia.


Nongstoi :  Ka Seng Khasi Students Union Mawshynrut Circle ha ryngkat ka jingiasnohkti lang da ki nongsynshar jong ki 52 tylli ki shnong ka thain  Shahlang, kin sa pynlong ia ka jingiaiaid paidbah kum ka dak ban pyrshah ia ka jingdon ki karkhana sain dewiong hapoh ka thain  Shahlang.  Katkum ka kyrwoh khubor na u President ka Seng KSU Mawshynrut Circle u Samla Armstrong Sohshang, u la iathuh ba katei ka jingia iaid jong ka Seng bad ki nongsynshar shnong yn pynlong ha ka 11 tarik mynta bnai ka ban dei ruh artad ka sngi  ew Shahlang.  Shuh shuh u la iathuh ruh ba katei ka jingia iaid paidbah kan sdang naduh Kyllonmathei ka shnong kaba don kitei ki karkhana sain dewiong ter ter shaduh ka  ew Shahlang ban pynpaw ia ka jingpyrshah kaba jur halor ka jingmih bad jingnang jyllei ki karkhana sain dewiong ha katei ka thain   Kumta ka Seng ka khot ka wer ia ki paidbah nongshong shnong ka thain  Shahlang kiba sngew pyrshah halor ka jingdon jong kitei ki karkhana kin wan ban ia snoh kti lang bad ka Seng ha katei ka jingiaiaid paidbah.


B.M.Lanong Na baroh ki nongmihkhmat ka thainn  Shella (Constituency) sha ka Ing      Dorbar Thaw Ain ka jylla Assam barim bad Meghalaya mynta, ym pat don uwei ruh uba la kot sha ka jingjop kaba haduh 7 sien lynter, lait tang u Dr. Donkupar Roy marwei. Peit kumne harum:-  1988- Na ki 6 ngut ki nongialeh, u Dr Donkupar (IND-2110), Ednelson Diengdoh (HSP-986), S.G.Lyngdoh (HPU-1692), Medhi Warjri (IND-428), Saitish Wanswett (PDC-1171) bad R.Wester Tiewsoh (INC-1220), jop u Dr Don, da kaba tam 418 vote ia u Bah S.G.Lyngdoh.  1993- Na ki 4 ngut ki nongialeh, Dr Donkupar Roy (IND-3905), Doughlas Wahlang (JD-1375), G.G.Syiemlieh (INC-3163) bad S.G.Lyngdoh (PDC-1601), jop u Dr Don, da kaba tam 742 vote ia u G.G.Syiemlieh.  1998- Na ki 4 ngut ki nongialeh, Dr Donkupar Roy (UDP-3773), G.G.Syiemlieh (INC-2962), Doughlas Wahlang (PDM-1715), Neki D. Wanbah (HSP-51), jop u Dr Don da kaba tam 811 vote ia u G.G.Syiemlieh. 2003- Na ki 6 ngut ki nongialeh, Dr Donkupar Roy (UDP-3145), P.Saiborn (KHN-2923), G.G.Syiemlieh (INC-2172), Kondro Ksanlah (IND-1046), B.Dkhar (HSP-227), P.Shonglait (NCP-37), jop u Dr Don da kaba tam 222 vote ia u P.Saiborn. 2008- Na ki 3 ngut ki nongialeh Dr Donkupar Roy (UDP-4238), Leston Wanswett (INC-3299), P.Saiborn (KHN-2585), jop u Dr Don da kaba tam 939 vote ia u Leston Wanswett. 2013- Na ki 5 ngut ki nongialeh, Dr Donkupar Roy (UDP-5940), Leston Wanswett (IND-5585), Grace Kharpuri(IND-3527), J.S.Nongkhlaw (INC-2880), K.M.Roy Khyllep (IND-533), jop u Dr Don da kaba tam 355 ia u Leston Wanswett.  2018- Na ki 6 ngut ki nongialeh, Dr Donkupar Roy (UDP-8280), Leston Wanswett (PDF-7910), B.L.Ryngnga (INC-4332), J.S.Nongkhlaw (BJP-3390), S.Riahtam(NPP-484), W.Bynnud (IND-456), jop u Dr Don da kaba tam 370 vote ia u Leston Wanswett.      Na kitei 7 sien ki jingialeh, wat la ki jingtam ki long bunsien ha thmit, khlem don shisien ruh ban tam hajar, hynrei ka jingjop ka kham pynhun, haba iatan ka jingialeh. Ka long kumba ialeh bol, ka da hun jrut haba tam shi kol ne ar kol ban ia kaba jop bun, lane da kaba shu ioh shut penalty.    U Dr Donkupar bad ka Shella Constituency kila thaw ia ka nam kyrpang, namar ym pat don uwei ruh u MLA uban jop haduh 7 sien lynter na kane ka Constituency.         U Salseng Marak u MLA ka Resubelpara te u la jop 7 sien, uba la jop naduh u snem 1972, mar ia ioh jylla Meghalaya, na ka seng APHLC. Hadien u iasoh noh pat bad ka Congress.  Na ki 10 tylli ki ilekshon ba u ialeh naduh ba la ioh jylla, u Salseng u la jop 7 sien bad rem pat 3 sien hapdeng-hapdeng ha u Timothy Shira (NCP) uba long Deputy Speaker mynta. U Bah Bring uba Jop haduh 9 sien         Hynrei na baroh ki nongiakhun ilekshon hadien ba la ioh laitluid (Independence), tang u Bah B.B.Lyngdoh, uba la jop lynter 9 tylli ki ilekshon, ha ki snem 1962, 1963 (bye election) bad 1967 ha ka por ka sorkar Assam, na Nongpoh S.T. Constituency, kaba ki shnong kiba don hapoh katei ka Nongpoh Constituency, ki kynthup da ki spah tylli ki shnong kiba don hapoh ki Hima Mylliem, Hima Khyrim, Nongkhlaw, Sohiong, Myrdon, Nongpoh, shaduh ki shnong border Assam kiba hab hapoh ka Hima Jirang. (Ka kot i Bah A.S.Khongphai)- (Jingiajied Member (Election) ka Ri Assam jong ngi)      Hadien ba la ioh ia ka jylla lajong pat, u Bah B.B.Lyngdoh ula jop lynter naduh u snem 1972 haduh bakut 1998. Ka Shella ruh ka thaw record        Ka Shella Constituency pat ka la buh tyngkai ia ka Nam, kum ka Constituency kabym pat ju pynjop ia ki Seng heh ka ri India (National Parties).        Wat i Rev. J.J.M.Nichols Roy (Bah Joy), haba ila ialeh ha ki snem 1946 bad 1952, ila ialeh kum u nongiakhun ka Seng Congress, tangba na ka Shillong Constituency, ha kaba ka Shella bad Sohra (Cherra) ruh kim don hapoh ka Shillong Constituency ha kitei ki snem.Hynrei ha u snem 1957, haba ila leit ialeh bad jop na ka Cherra (Sohra) Constituency, ha kaba la don lang ruh ki thainn Shella, ila ialeh bad jop kum u Independent. (Na ka kot i Bah Spiton Kharakor-  Ban Iai Sah Kynmaw  bad na ka kot i Rev. O.L.Snaitang,  U Rev J.J.M.Nichols Roy bad ka 6th Schedule- Vol-VI )     To ngin iapeit lang da ka jingskuin mynta ka kynti ruh, kumno ka Shella kan leh ha kane ka jingiajied pdeng-samoi, kaba la wan biang ban iajied thymmai ia u MLA, da ka jingkhlad kyndit u Dr. Don, ban pynbiang ia ka jing sahnud jong u, ban pynlong noh ia ka Sohra Sub-Division kum ka District bapura.


New Delhi: Ka jaka ha Tardeo, kaba don ha South Mumbai, ka dei ka jaka kaba rem tam ha India, ha kaba ka shongdor T. 56,000 shi square feet, katba kum ka jingai jingkhein jong ka kompeni kaba pyniaid ia ka kam die khyndew, ka  Anarock. Katba ki jaka ha Worli bad ka Mahalaxmi ha Mumbai Metropolitan Region (MMR), ka wan ha ka kyrdan ba ar bad ba lai, ha kaba ki don ki jaka kiba shongdor  T.41,500 bad T.40,000 shi square feet.  Katei ka kompeni shna iing, ka pynmih ia ka dor ka mur jong ki shiphew tylli ki jaka kiba remdor tam ha India bad ka Tardeo, kaba dei ka jaka kaba biang bha ban shong ban sah, kaba don lut ki jaka pule puthi kiba biang, ki hospital kiba biang, ki jaka bam kiba biang, ka dei kaba ki briew ki ia beh bha ban shong ban sah bad ka dor jongka, ka long T.56,000 shi square feet.  Ha Chennai, ka jaka kaba ha  Nungambakkam, ka wan ba saw, ha kaba ka dor jong ka jaka, ka long  T.18,000 shi square feet, katba ha  Egmore, ka long T. 15,100 shi square feet bad ka  Anna Nagar ka long T.13,000 shi square feet.  Ha Karol Bagh ha Delhi, ka dor ka wan ha ka kyrdan ba hynriew, kaba long T. 13,500 shi square feet, ka  Golf Course Road ha Gurugram, Haryana ka long  T.12,500 shi square feet.  La iathuh ba ka jaka ha Alipore ha Kolkata, ka wan ba shiphew bad ka long antad, ha ka dor  T.12,500 bad T. 11,800 shi square feet.


Nongpoh: Ha kawei ka jingjia aksiden kaba la jia hynnin ka janmiet ha ka por 6 baje ei ei janmiet ha Nongpoh mar pyrshah ka Nongpoh Police Station, uwei u Pulit uba la tip kum u H. Sangma, u la khlad noh hadien hadien ba u la shah syllad ha kawei ka Maritu Brezza kaba don ia u number ML-05-R-3139. Ka khubor na ki Pulit, la iathuh ba katei ka kali kaba la niah da u Issac Lalsiemthar, ka dei kaba mih na Guahati da ka jingthmu ban leit sha NEPA Umsaw, hynrei haba la poi ha katei ka la kum leit syllad ia utei u Pulit uba dang thmu ban kam sha shilliang ka surok. Tang mar ia syllad ia utei u Pulit, u nongniah jong katei ka kali, u la rah mar mar sha Bethany Hospital ha Nongpoh, hynrei namar ba la jur palat ka jingmynsaw, utei u Pulit u la khlad noh na sla pyrthei.


Nga pyntrei pynheh surok ha ka surok Shillong-Sohra ha ka snem 1966-67 ha ka shnong  Mawkdok, k a jingjngai kaba long tang kumba 28km na shillong, nga la buh jingkynmaw ia kane ka sngi, ki bnai, u snem bad ka por jong ka jingjia kata ka long ha ka 12 u Nailur 1967 por 4 baje janmiet.  Ka la dei ka sngi iew bah Sohra ha kaba bun ki nongtrei jong nga kim shym la trei ha katei ka sngi, namar ka don ka jingialehkai phutbol ha mawjrong, don kiba leit iew sohra, don ruh kiba leit peit kai phutbol, don tang uwei u rangbah u bym kwah pynlehnohei ia ka sngi, kumta u la ong ia nga, marwei briew ruh ngan trei la ka trei, kumta  nga la ap myllen bad uta u rangbah u bah Jruin Swer uba la khlad noh. Ka por ka la dap 4 baje janmiet ha kaba ka suinbneng ha kata ka por ka long  partial weather , kynsan kynsan!  Shaphang sepngi khap shnong Laitkroh la iohsngew ia ka jingbthei kaba riew kum u pyrthat, kaba la pynkyndit ia ngi bad ka la pynlong ia ngi baroh arngut ban pynshat ia la ki khmat ban peit shata. Ngim shim la iohi eiei ruh em, hynrei ma nga, nga la leit peit kham slem sha kata ka jaka ba bthei bad nga la iohi ia ki kseh lung ba mih lynnong ha kata ka jaka ba ki khih da ka jingstet kaba katta la I kumba kin khein noh, katba kita kiwei pat ki kseh lung kiba man ha pajih hangta kim shym la khih satia, kane ka la pynlyngngoh ia nga haduh ba ngam lah ban sngewthuh. Nangta pat la iohsngew sa kawei pat ka jingbthei kaba kham duna ka jingsawa kaba sdang kum ka jingbthei ka silencer kali bad nga la iohi ia ki tdem ba mih thoit thoit, kane la I ba ka la kynriah na kata ka jaka ba don ki seh lung sha kawei pat ka wahduid, hangne ka la ieng kham slem bad ka dang kjit um na kata ka wahduid bad ka da synreit ha kata ka lyhuh, dei hangne ba ngi la iohi shai ia ka dur jong ka, kaba ia syriem kum ka KHOH( kaba tap pyllup) dei na ka jingshad lang jong ki niut ki nier ka la pynlong ia ngi ba ngin ym ithuh namar ka jingshad stet jong ka. Ka jingheh jong ka la antad ka long kumba 50 phut ha ka diameter bad 150 phut ka jingjrong, ha ka por ba ka shad pyllun ialade, la I ia ki light jyrngam bad light saw ba ki meh phyrnai, dei hangne artad ba ka sa kynriah na kata ka wahduid sa sha madan IB mawkdok, bad hangne ka la khrai lyngkhot lyngkhai ia ki tnat seh  bilat kiba don hangta, nangne pat ka la kynriah sa sha surok bah sohra ha mar pdeng ka lad surok ban leit sha Dympep, kane ka long ka jaka ka long kaba la jan eh ha ka jingiohi jong ngi, bad khadduh khadwai ka la kynriah noh sha ka shnong Swer kaba mar khap  bad ka shnong Mawkdok, bad ka la her noh sha suin bad jah rngai noh. Hadien jong kane ka jingjia ma nga bad u Bah Jruin Swer (uba la khlad noh) ngi la ia leit peit ha kita ki jaka ba la ieng, ngi la ia shem ia uwei u tymmen uba sah ha quarter IB bad ka kyrteng jong u ka long u Purno Bareh uba long u Chowkidar ka IB Mawkdok (uba la khlad noh mynta). Une u tymmen u long ba la iohi kham hajan eh ban ia ngi. U la iathuh ba ka jingpaswut jong ka lyer ba la pynmih na kata ka tiar phyla ka long kaba jur bha, une u tymmen u la  ong ba ngam pat ju iohi kum kane ka tiar phylla kaba la her stet, ha ka jingim jong nga. Ngi la ia khar ia kita ki tnat dieng seh  bilat, kawei na kaba phylla ka long ba kita ki tnat kiba la hap hapoh madan kim shym la don dien dak khein eiei, hynrei ki la don ki dak kumba ot ni da  ka kynja blade ba pyllun, ngi la lum ia kine ki tnat dieng bad ngi la buh khop bad ngi la leit pat ha ka lad sohra-dympep. Hangne pat ngi la shem ba ka don ka jingmong ba la long thliew ha kata ka jaka, ka la long kumba shi phut ka jingjylliew bad lai phut pyllun la ngeit ba kane ka tiar ka la khat katto katne kilo ka khyndew na kata ka jaka ba ka ieng. Ngim shym la ioh lad satia ban ai jingtip kloi kloi sha ki kot khubor namar ba nga bunkam eh, hynrei tad haduh ka Monday 15 tarik u September 1967 ha kaba nga la leit kynduh ia u Editor u Nongsain Hima u bah George Hamilton (uba la khlad noh mynta) bad nga la iathuh lut ia ki jingjia baroh bad kumjuh ruh ha u Pyrta Riew lum kane ka khubor jingjia ba phylla ka la mih lut ha ki kot khubor Khasi bad phareng ruh kumjuh. Hadien jong kane ka jingjia, ka sorkar Assam ka la phah shi kynhun ki pulit hapoh ka jingialam u O/C ban wan tohkit na nga ia kaneka jingjia, kaba sngewlyngngoh ka long ba kita ki pulit ki la leit iathuh sha ki bor sorkar bad ki da pynpaw hapoh ki khubor ba ka dei ka lyer Langthari (Whirlwind). Ngam tip shuh da kano ka rukom ba ki pulit kiba dei ia ka kam ia ki nongkam sniew ba kin batai stad ia kane ka phang, ki put kim shym dei ki scientist, hadien na kine la wan poi sa ki expert Geologist na ka tnat Geological Survey of India, kine ki riewstad hadien ba ki la dep tohkit na nga ia ki jingjia baroh bad ki la khat ruh katto katne ka khyndew na kane ka thliew kaba la mong, nga la ai ruh ia ki 4-5 tylli ki tnat dieng kiba nga la kynshew bad ki la leit phai noh. Mar bud jong kane ka sngi, la wan poi sa shi kynhun ki riewstad na Delhi kiba long ki Astromers (ki Nongpeit khlur). La ialam ia kine ki riewstad da uwei u pulit khasi, une u Ophisar haba u la tohkit na nga ia kane ka jingjia u la pynlong ia nga kum u nongtuh, namar ki akor poh jong u ngam shym la iathuh ia ka jingjia kumba ka long, kumta u sngewthuh ialade ba u la bakla, hynrei ngam shym la niew briew ia u, kine ki riewstad na Delhi ynda ki la iohi ia nga ba nga la dom ia uta u Heh pulit khasi, kumta ki la ong ia u ba  ngin tohkit hi ma ngi, kumta kine ki riew donburom haba ki kylli jingkylli na nga to ngin ia shohg ha une u mawkynroh rel bad ki la tyrwa sikret ia nga, hynrei ngam shym la treh, nga la jubab lut ia kiei ba la jia baroh, hadien ba ki la leit phai nga la ai ruh ia kita ki tnat diengkseh bilat bad ki la rah ruh khyndiat ia kata ka khyndew. Hadien kane ka jingjia, ngam shym la ioh jingtip eiei shuh ia ka jingtrei kam jong kita ki riewstad. Katba nga lah ban kynmaw la don ar ngut ki MLA kiba la wan ban peit ia kane ka jingjia ba phylla ha Mawkdok, bad kita ki dei u Bah Hover Hynniewta bad u Bah Holingstone Lyngdoh (KIba la khlad noh)


Shillong:  Ka Meghalaya ka la sdang ia ka lympung National Sub- Junior Qualifying Round kaba dang iaid shakhmat ha Imphal, Manipur da ka jingjop, hadien ba ka la pynliem noh ia ka Assam ha ka jingialehkai ba nyngkong jong ka Group- B.  Ha kane ka jingiakhun pyrshah ia ka Assam kaba la long ha ka sngi U Blei, ka Meghalaya ka la jop da 3- 0 kol bad ia kine ki lai tylli ki kol la ioh ban thep da u Colin Salmon Lyngdoh ha ka minit ba 26 bad 72 minit bad u Samchaphrang Lato ha ka minit kaba 40 ka kol ba la ioh thep da kaba shut penalty.  Ha kane ka jingialehkai, dei ki rangialehkai ka Meghalaya kiba la lah ban ialehkai bha naduh kaba sdang haduh kaba kut, kata ha ka kylla step bad kumjuh ruh kylla miet bad ki rangialehkai kiba la lah ban kham ialehkai bha ki long u Teibok Nongrum, rangialehkai shadien, u Colinsalmon Lyngdoh, rangialehkai shakhmat bad ruh u Samlang Rympei bad Samshaphrang Lato ki rangialehkai pdeng. Kumba ka long mynta, ka Meghalaya ka don ha ka Group- B, kynthup lang ka Assam bad Mizoram. Katba ha ka Group- A pat ki kynhun ki kynthup ia ka Manipur, Arunachal Pradesh bad Tripura. Mynta pat ki rangialehkai ka Meghalaya kin pynkhreh ban iakhun pyrshah sa ia ka Mizoram ka ban long ha ka 10 tarik mynta u bnai. Ki rangialehkai ka Meghalaya kiba la mihkhmat ha kane ka lympung ki long u Ribankyrshan Rympei, Bapynsuklang Mawlong, Ribanshan Marpna, Bhaboklang Khar kongor, Teibok Nongrum, Iaikyrmenskhem Shynret, Willbeson Jaba, Wanpyrkhat Iawphniaw, Phibanroi Rynjah, Samlang Rym   pei, Colinsalmon Lyngdoh, Wanboklang Wahlang, Jony Bakordor Nongkhlaw, Khrawboklang Mawlong, Baniatyllilang Mawkhiew, Wallambok Shangpliang, Clifford Lytan, Samchaphrang Lato, Daminot Wahlang bad Berith Nongbri.


U SpitonKharakor Katto katne bnai mynshuwa, ki Rangbah    Shnong na ka Dorbar Shnong      NongthymmaiPyllun, ki la pynpaw  a ka jingsngewlyng-a mynsiem halor ka jingwan buhai shnong kita ki para riewlum na Assam, Nagaland, Manipur bad Mizoram.  Kine ki la wan  athied jaka katba mon ha Meghalaya khamtam ha ka Bri u Hyn iewtrep, ki leh mon. ki la thied jaka katba sngewbit ha ka thain  Happy Valley, Madanrting bad Laitkor. Ym tang katta, ki la leh trai  a ka Ri-Bhoi District.  Lada phi leit sha Ri-Bhoi naduh Byrnihat haduh Khanapara, ki khar riewlum bad ki khar riewthor ki la kam trai  a ka Raid Marwet, Hima Mylliem.  Ha ka Raid Marwet, u Syiem bad ka Hima Mylliem kim don bor, ka Khasi Hills Autonomous District Council ka shu don tang ka kyrteng. Ka sorkar Meghalaya ka ai sngewbha  a ki jaka sha ki dkhar tang ban  oh ka bai register khyndew ha office Deputy Commissioner, Ri-Bhoi, Nongpoh, namar ba ka ai  Meghalaya Land Transfer Amendment Act, 1991 ka shah.  La pynjari  a katei ka ai  ha ka por ba long Chief Minister ka Meghalaya da u Rangbah Brington Buhai Lyngdoh. La shah  a ki dkhar bad ki riewlum katkum ka Meghalaya Scheduled Tribes List ban thied jaka katba mon  a ki ha Meghalaya. Katkum ka Ai  Meghalaya Land Transfer Act, 1971, la adong  a ki dkhar ban thied khyndew shimet. Hynrei ka shah pat  a ki dkhar ban thied khyndewlada ki Khasi kim don tyngka ban siew dor rem  a ki. Ka long ka ai  khyndew kaba pei. Kumta haba long Minister in-charge Revenue u Prof. Martin N. Majaw jong ka Meghalaya ha ka snem 1978-79, u la khang sbak. Ka Meghalaya Land Transfer Amendment Act, 1978, ka long ka ai  ba la mana  a ki dkhar ba don jaka ha Shillong bad hawei ban die jaka sha ki para dkhar. U la ong ruh ba lada u Khasi um don tyngka ban thied  a ki jakajong u dkhar, ba sah hangne ha Shillong; hynrei ka Sorkar Meghalaya kan thied pli  a ki. Ha ka snem 1990, u Rangbah B.B. Lyngdoh, Chief Minister ka Meghalaya, u la pynrung  a ka Meghalaya Land Transfer Amendment Bill. La pass bad pynlong ai   a ka kum ka Meghalaya Land Transfer Amendment Act, 1991. Kumta kane ka ai  thymmai ha ka khyndew ka shyiap la plie rynghang  a ki bar jylla ne bar ri kum ka La Farge na Ri France ban wan thied jaka bad leh kha i ha Meghalaya katba mon. Haduh ka snem 1946, ka ri India kam pat dei ka Secular State ha ka por synshar phareng. Te ka sorkar Phareng ha kito ki por ka mana ban thied khyndew  a kiwei pat ki briew na bar ha ka Bri u Hyn iewtrep, kata ka Khasi State bad ka Khasi-Jai tia Hills ym shym la shah  a ki dkhar ban wan thied jaka ne seng karkhana. La mana ruh bad  a ki Niam heh paid, Balang heh paid ban seng niam bad thied jaka katba mon. Hynrei mynta ba la  oh leh trai khlieh ka Meghalaya Land Transfer Amendment Act, 1991 katkum katei ka ai , la shah  a ki bar jylla bar ri ban thied khyndew katba ki mon khlem buh pud (without ceiling). Ki dkhar ki tang shu kwah seng karkhana, sengskul, seng college, bad universities ne seng kano kano ka niam, kin  oh thied khyndew katba mon. Mynta ha Meghalaya la don haduh 9 tylli ki private Universities. Tang ha ka Raid Marwet, Hima Mylliem, Ri-Bhoi la don haduh 3 tylli ki Private Universities kum ka Mahatma Gandhi University, C.M.J. ne Chandra Mohan Jha University bad ka University of Science and Technology, ka Delhi Public School, ki long ki skul kha i (business school) ba la pyn aid da ki bar jylla suda. Dei ha ka por ba long Chief Minister u MukulSangma la lulia  a ka ai  khyndew lyngba ka Meghalaya Land Transfer Amendment Act, 2012. Da kane ka ai  la shah mon sngewbha  a ki khar Hindu ba kin pynkylla kyrteng  a ka jaka puta jong ki bad  ing bad sem lyngba da ka  Hindu Adoption Law  wat la kim  adei ba ha ing ruh. Kumta mynta ki dkhar ki die mon sngewbha sha ki para dkhar kum ka Upper Mawprem, Garikhana, Laban, Laitumkhrah bad kiwei kiwei katba mon. Lada jngoh  a ka Meghalaya Scheduled Tribes bad Scheduled Castes List, ngi shem ba shu bud matlah  a ka Assam Scheduled Tribes bad Scheduled Castes List jong ka Assam. Katkum katei ka list  a ka Assam 1950   71 ki long:  Scheduled Tribes (Hills): (1) Chakma (2) Dimasa (Kachari) (3) Garo (4) Hajong (5) Hmar (6) Khasi and Jaintia (including Khasi, Synteng or Pnar, War, Bhoi or Lyngngam) (7) Any Kuki Tribes (37 groups) (8) Lakher 9 man (Tai-speaking) (10) Any Mizo (Lushai Tribes) (11) Mikir (12) Any Naga Tribes(2 groups) (13) Pawi 14 Synteng. Ki Scheduled Tribes (Plains): (1) Barman of Cachar (2) Boro, BoroKachari (3) Deori (4) Hojai (5) Kachari, Sonawal (6) Lalung (7) Mech (8) Miri (9) Rabha. Ki Scheduled Castes ki long: (1) Bansphor (2) Bhuimali or Mali (3) BrittialBania or Bania (4) Dhupi or Dhobi (5) Dugla or Dholi (6) Hira (7) Jalkoot (8) Jhalo, Malo or Jhalo-Malo (9) Kaibarta or Jalya (10) Lalbari (11) Mahano (12) Mehtar or Bhangi (13) Muchi or Rishi (14) Namasudra (15) Patni (16) Sutradhar Lada khmih  a ka Meghalaya Scheduled Tribes Order 1950 bad amended katkum ka Amendment Act 1987 (Act 43 of 1987) la lap ba la kynthup  a ki Scheduled Tribes bad Scheduled Castes jong ka Assam la pynrung lut  a ki kum ki riewlum trai jylla ka Meghalaya. Nangta la pynrung da 15  a Boro-Kachari, 16-Koch bad 17- Rava, Rabha ki Scheduled Tribes (Plains) jong ka Assam kum ki Scheduled Tribes jong ka Meghalaya. Kaba phylla ka long ba ka Sorkar Assam ka la phiah  a ka jaitbynriew Khasi Scheduled Tribes List kumne, (1) ka jaitbynriew Khasi, (2) ka jaitbynriew Synteng ne (3) jaitbynriew Pnar, (4) ka jaitbynriew War, (5) ka jaitbynriew Bhoi bad (6) jaitbynriew Lyngngam. Mynta ka sorkar Meghalaya ka kubur ba ka jaitbynriew Khasi ka la  aphiah haduh 6 jaitbynriew ba ka kohnguh  a ka jingphiah  a ka jaitbynriew Khasi jong ka Assam naduh ka snem 1950. Kitei ki jaitbynriew Scheduled Tribes bad Scheduled Castes haneng, ki lah ban thied jaka katba mon ha Meghalaya. La ithuh  a kitei ki jaitbynriew haneng da ka North Eastern Areas (Re-Organisation) Act, 1971 ba la pynrung ha u December 1971 ha ka por u ba long M.P. sha Lok Sabha da u Prof. G.G. Swell. La mynjur  a katei ka Scheduled Tribes List ka Meghalaya da u Captain Williamson A. Sangma Chief Minister ka Meghalaya. La mynjur  a katei ka Scheduled Tribes bad Scheduled Castes List 1971 da ki 22 ngut ki MLA Khasi jong ka Meghalaya Provisional Legislative Assembly (1970   72) jong ka Meghalaya Autonomous State khlem  a pyrshah eiei. U Rangbah Latiplang Kharkongor MDC, bad u Rangbah Adelbert Nongrum MLA, mynta ki  a pyrshah jur  a katei ka Meghalaya Scheduled Tribes bad Scheduled Castes List jong ka snem1950.La lyngngoh ba balei kiwei pat ki MDC ne MLA bad MP jong ka Meghalaya ki  a sngap jar jar ha District Council, Assembly Meghalaya ne ha Parliament ha kat kane ka  ap ka im jong ka ri. Tang shu bakla tiak ngin shu kylla nongwei ha la ka ri la jong. Ka por ka la dei ban pynbeit thymmai  a ka rukom pyn aid khyndew ha Meghalaya. Kumjuh ruh ban pynduh lut  a ki riewlum bar jylla ba long trai jylla Meghalaya. Ngi la dei ban thoh sha u Registrar General ka Scheduled Tribe Commission ha Delhi ban pynbeit  a kane ba kane ka jingbakla ba la lehklet da ki nongmihkhmat paidbah baroh shikatta. Kumjuh ngi dei ban dawa na ka Ministry of Tribal Affairs hapoh ka ri India ban leh eiei. Ki MP jong ka Meghalaya bad u Chief Minister ka Meghalaya ki la dei ban peit bha bad kyndit bynriew ban pynsngew  a kane ka jingshah  iewbei  ha u Prime Minister Narendra Modi.


Shillong:  Ka Rangdajied United FC ka la pynliem da 1-0 ia ka Ryntih SC ha ka jingialehkai Shillong Premier League ka SSA hynnin ka sngi ka madan JN Stadium Polo, Shillong.  Ia kane ka kol nam jop ka Rangdajied la thep da u Aiboklang Khongjee lyngba ka penalty ha ka 90 minit.  Ka Ryntih ka la ialehkai bha hynrei kam lah pat ban thep kol bad ka Rangdajied ka la ioh rah ha ka 45 minit haba u Mebankhraw Wahlang un ioh ban pyndei da ka khlieh ia ka bol bad leit sha u Khongjee ban kawang sha ka kol katba u nongap kol ka Ryntih Maitshaphrang Kharumnuid ia kyrshan ban iada ia ka kol Da kane ka jingjop ka Rangdajied ka la kamai 8 point ha ka kyrdan ba-ar khlem shah rem na ki saw sien iakhun bad ka Ryntih ha ka kyrdan balai da 6 point na ki saw sien iakhun.Mynta  ka sngi ka jingialehkai ka long hapdeng ka Nongrim Hills SC pyrshah ia ka Langsning SC ha ka por 3.30 baje.


Nongpoh:  Ki Pulit ka tnat Anti Infiltration Check Gate ha Byrnihat, kiba don ha Byrnhat, mynta ka sngi ki la pynshai paidbah, halor kaei kaba ki la shah kynnoh ha ki ki dkhot ka CORP, kiba la kynnoh ia kitei ki Pulit ba kim shem la shimkhia ha ka ban talasi bha ia ki kot ki sla ia ki briew kiba wan na kiwei ki jylla bad kiba thmu ban rung sha Meghalaya.  Lah ruh ban kdew hangne, ba hynnin ka step ki dkhot ka CORP, ki la kam ba ki pynher krad haduh 70 ngut ki bar jylla kiba la shong ha ki 2 tylli ki Bus na Assam, ha kaba ki la kam ruh ba ki la leit ban buh ia kitei ki 70 ngut shaduh Khanapara bad kiba la maham ruh ba kim dei ban wan biang sha Meghalaya.  Haba iadei bad katei ka jingpynher krad da ka CORP ia kitei ki 70  ki bar jylla bad kiba la don kumba 70 ngut ei ei, ha kaba ki la ong ruh ba ka daw kaba la pynlong ia kitei ki dkhot ka CORP ban beh ia kitei ki briew, ka dei hadien ba ki la lap ba kitei ki 70 ngut kim shem la don ia ki kot ki sla kiba biang. Haba pynshai halor katei ka jingshah kynnoh, u Bah I. Iawphniaw, u ophisar Pulit ba deipeit ha katei ka jaka, u la ong ba kitei ka jingleh da ki dkhot ka CORP ka la bakla, namar lada ki lap ba kitei ki 70 ngut kim don ia ki kot ki sla kiba biang, ki la dei ban pyntip sha ki Pulit jong ka Infiltration Check Gate, hynrei ki la shu lehdonbor bad beh jubor ia kitei ki 70 ngut, khlem da tip ia ki jingshisha baroh. Haba batai bniah halor kitei ki 70 ngut, u Bah I. Iawphniaw, u la ong ba na ka liang ki Pulit kiba don ha katei ka jaka, ki la dep ban talasi bad ki la lap ruh ba baroh kitei ki 70 ngut ki don ia ki kot ki sla kiba biang, lait noh tang ia ki khynnah rit namar kiba la wan ban pyni da ki Birth Certificate.  Shuh shuh, u la ong ruh, ba jin lada kitei ki dkhot ka CORP ki wan ban pyntip sha ki Pulit hapoh ka jaka talasi Mynder ha Byrnihat kan dab ha shibun eh, hynrei kaei kaba ki leh ka long ba ki la iaid lyndet na ki bor Pulit jong katei ka jaka, da kaba ki beh jubor bad beh krad sha ka jaka kaba ki wan.  Ha ka jingshisha kum ki pulit kiba ap pahara ha katei ka jaka, ngi trei shitom bad pyrkhing bha ia ka rukom rung ki nongwei kiba wan shapoh ka jylla, hynrei watla katta ia kiba pynbiang ia ki kot ki sla, ngi hap ban ailad ban rung laitnoh tang ia kiti ki bym biang ia ki kot ki sla, ngi hap ban pynphai biang sha ka jaka kaba ki wan  ong u Bah I. Iawphniaw.


Shillong: U Myntri Rangbah ka jylla u Conrad K Sangma u la ong ba ka sorkar jylla kam don bor eiei ban rai halor ka National Register of Citizen (NRC) hynrei ka shong beit ha ka sorkar pdeng ba kan rai.   Ka NRC ka dei ka kamram ka sorkar pdeng bad ka sorkar jylla kam don bor eiei namar ba ka hap ha ka Union list , la ong u Conrad.  Ia kane u Conrad u la ong hapoh ka iing dorbar mynta ka sngi haba jubab ia ka jingiatai halor ka mat ba la wanrah da u MLA ka Congress u bah Mayralbon Syiem halor ka jingktah ka NRC ba la leh na Assam sha kane ka jylla Meghalaya na ka jingwan tuid kiba shah beh na Assam.  Haduh mynta naduh ba la pyntreikam ia ka NRC, ki don 223 ngut kiba la shah bat ba wan na Assam khlem ki kot ki sla bad ia kine ki briew la pynphai sha ki jaka ba ki wan , la ong u Conrad. Kine kiba shah bat ki dei na ki thain  ka Ri-Bhoi,             Jaintia Hills district bad na kylleng ki jaka ka jylla. U Myntri Rangbah u la ong ba naduh ba la kut ka jingbuh por ka NRC ha Assam, ka sorkar jylla ka la peitngor bha ha kaba ka la bthah ia ka tnad pulit ban pyrkhing bad ban buh ia ki jaka talasi briew ha kylleng ka jylla. U la ong ba la bynshet ia u  Dy. Inspector General of Police (CID), kum u Nodal Officer  ter ter sha ki SP bad OC ba kin leh ia ka kaba donkam da kaba buh kyrpang ia ki jaka talasi briew nalor kiba la don lypa ha kylleng ka jylla. U Conrad u la ong ba ka sorkar ka dang eksamin ruh kumno ban pynkhlai  ia ka ain Meghalaya Residents Safety Security Act 2016 (MRSSA) khnang ban pyrkhing ia ki briew ba wan rung beai  hynrei kan pynthikna ruh ba kam dei ban pyndik ia kito kiba wan da ka jingmut bad ka kam ba shisha. Ban khang lad ia ka jingwan rung ki mynder, la buh ia ki jaka talasi ha Ratacherra, Khliehriat, Dainadubi, Byrnihat, Aradonga, bad Nengkhra. Hynrei nalor kine,la buh shuh sa ha Byrnihat,  Patharkhmah, Mawlasnai bad ha Umsiang ha ri-Bhoi, ha East Jaintia Hills la buh shuh  ha Umkiang, Lumshnong, Khliehriat bad ha Lad Rymbai. Ha South West Khasi la buh ha Mawkyrwat, Ranikor, Nonghyllam, Phudkroh, Lailad bad ha Bagli. Ha North Garo Hills District, la buh ha Manikganj, Mendipathar, Dainadubi, Kharkutta, Sakware, Adokgre, Khaldang, Resubelpara, Thapa Darenchi, Berubari, Sualmari bad ha Bajengdoba.  Ha South West Garo Hills District la buh ha Mirjumla bad ha Jhunjuni.  Shwa ia kane, haba wanrah ia kane u bah Mayralbon u la pynpaw ia ka jingsngew syier ia ka jingwan tuid kyrthep ki briew ba shah beh na Assam hadien ba la kut ka NRC hadien ba palat 19 lak ngut kila shah kyntait bad la niew ia ki kum ki bar ri. U la ai jingmut ba ka sorkar ka dei ban tei ka jingiatreilang bad ki dorbar shnong, khnang ban lah ban tehlakam ia kane ka jingwan rung ki briew nabar. kiwei pat ki MLA kiba iashim bynta ha kane ka jingiatai ki long u Dr Mukul Sangma, u Azad Zaman, bah Process T. Sawkmie, Kong Ampareen Lyngdoh, George B Lyngdoh, u S Mominin, u Saleng  A Sangma bad u bah Adelbert Nongrum.


AIS Suja Ka jingduwai ne Prayer, ka mut ka   jingpan ne kyrpad ne pyntip ne iathuh      sha u Blei ia kiei kiei kiba u briew u sngewdonkam.       Ka dei ka jingiakren ne iasaid bad u Kpa uba ha bneng. uwei pa uwei u briew u donkam ka jingiakren bad la ki para briew, katno tam ban iakren bad u Blei ha jingduwai?         U briew ne ka briew ki donkam ban iakren ne ban pan ei ei na ki kmie ki kpa, ki pan naduh ka dohnud. Bad ym ju sngew ba uta u khun haba u pan un da pnah ktien pnah thylliej ban da pynkulmar ia u Kpa ne ia ka kmie. Kane ka long kumjuh bad u Blei. Dei na kata ka daw u Jisu u ong    Haba phi duwai, wat bun ktien biej kum ki Jentil, naba ki mut ba yn sngew ia ki namar kaba bun ktien jong ki  Mathainos 6:7. U Blei un ym sngap ia ka jingbunktien ne ka pnah ktien pnah thylliej, ki mut ba ki briew kin sngew ia ki ba ki iastad duwai. Ade bah ka jingduwai jong phi hynne la hap bad sla dieng sla prew te, hynrei u Blei pat ym sngew ei ei.        Bunsien, balei bym ioh jubab haba duwai? Dei namar ngim duwai ha u Blei hynrei ha ki briew. U briew u duwai   u pan u pyntip, hynrei ym naduh ka dohnud hynrei tang na rmiang shyntur. U Jisu u ong,  Haduh mynta phim pat pan ha ka kyrteng jong nga: To pan, te phin sa ioh diang  Ioanis 16:24. Bunsien ngi duwai, bunsien ngi pan hynrei ka dohnud pat ka eh maw, ka rmiang shyntur te ka khih, ka dohnud pat ym lah pynkhih ba ka eh maw ha khmat u Blei.  U Jisu u ong    Kine ki briew ki wan hajan jong nga da ka SHYNTUR jong ki bad ki burom ia nga da ki rmiang shyntur jong ki hynrei ka DOHNUD JONG KI KA JNGAI na nga  Mathainos 15:8.        Haba duwai, dei ban don ka jingngeit kaba skhem.  Lada phi don jingngeit phim sngew artatien, phin ym leh tang kata kaba nga la leh ia u Diengdumbur   . Ia kiei kiei baroh kat kaba phi pan HA KA JINGDUWAI DA KABA NGEIT, phin pdiang  Mathainos 21:21-22.        U Jisu u ong shuh shuh    Haduh mynta phim pat ju pan (phim pat ju duwai) ei ei ruh ha ka kyrteng jong nga: To pan (to duwai) te phin sa ioh diang  Ioanis16:24.        Balei u Jisu u ong kumta? Dei namar ba bun kiba duwai kiba pan hynrei ym ioh diang namar ba pan bym dei. Ka mut, ka shyntur te ka pan ka dohnud ka kyrngah, kum u ksew kohnguh ka khlieh kyrngah ka tdong. U Jisu u iohi ia kine kiei kiei baroh ha u briew, bad dei na kata ka daw u ong  Haduh mynta phim pat ju pan          Ban shu pan kam long kaba suk. U para briew ia u para briew ruh u hap ban da bishar shwa la ka dei ban ai ne ym ai haba u pan ioh ba u long uba kumno kumno. katno tam u Blei. U Blei um ai kulmar u bishar shwa ia ka dohnud u briew.  Namar kiei kiei kiba mih na ka shyntur ki mih na ka dohnud, bad ka pyntngit ia u briew. Na ka dohnud ki mih ki jingmut bymman, kaba pyniap kaba klim, kai kynthei, tuh, sakhi lamler, kren bein, bad kumta ter ter. Kine ki pyntngit ia ka dohnud u briew  Mathainos 15:18-19.        Te lada ka dohnud ka tngit, ym don jaka ia u Blei. Dei na kata ka daw bunsien la shu ia duwai tang ban dep tang rukom bad ka jingduwai kam trei kam, u Blei um iohsngew. Kumta, katkum ka ktien u Blei, u briew u dei shwa ban don ka jingpynkhuid ia la ka dohnud: U David u duwai kumne:  To khmih thuh ia nga Ah Trai, to tynjuh ia nga, to iit ia ki khyllai jong nga bad ia ka dohnud jong nga  Salm 26:2. Nangta u duwai    Wat kynmaw ia ki pop ka jinglong samla jong nga, lymne ka jingryngkang jong nga katba kum ka jingisynei jong me  Salm 25:7.        Hangne, u David u pynrit ialade bad duwai ha khmat u Blei da kaba pan mab. Hynrei te u Blei un ym sngew lada shu duwai kumto khlem da iasuk shwa bad u. Sa kawei u David u duwai    Ah Trai to mab noh ia ka jingbymman jong nga  salm 25:11.        Haba ka dohnud ka beit ha khmat u Blei, u Blei u iohsngew ia ki jingduwai la ka long shi kyntien ar kyntien ruh da ka jingngeit.  Naba u Kpa (Blei) jong phi u tip ia kaei kaei ruh ba phi donkam mynshuwa ba phin pan na u  Mathainos 6:8.        Kumta, ka jingduwai ka dei ban long kaba mih na ka dohnud u briew ym kaba shu ia bud tynneng ne da kaba spel ia kajuh shi kajuh, hynrei ha ka jingialam u mynsiem u Blei kein. Haba duwai na ka dohnud u Blei u sngew u Mynsiem u Blei u trei, ka jubab ka wan, wat ki kambah ki jia. Haba duwai na ka dohnud, wat u Mynsiem u Blei ruh u iarap ia ka jingtlot jong ngi namar kaei ngin duwai kat ban biang ngim tip shuh hynrei uta u Mynsiem hi u kyrpad na ka bynta jong ngi ha ki jingud hir hir   . Katba kum ka mon u Blei  Rom 8:26-27.


Ha, Dr Mazel Ampareen Lyngdoh, MLA, Member Legislative Assembly for East Shillong MLA Constituency,  Dei Ngi , 66, Nongrim Road, Laitumkhrah,   Shillong   793 003 (Meghalaya-India)  Ka phang :        Ka jingpynpaw ia ka jing sngewnguh na ka Federation of Khasi States  Kong, Ka Federation of Khasi States (Ka Synjuk lang ki Hima /Elaka hapoh Khasi bad Jaintia Hills)  ka pynpaw ia ka jingsngew nguh ia phi halor ka jing wanrah ka jong phi hapoh iing Dorbar Meghalaya Assembly ha ka 11 tarik September 2019, ia ka jingtyrwa (Resolution) halor ka jingdonkam kyrkieh ban ioh ia ka jingiada kaba kyrpang hapoh ka Article 371 ka Constitution Ri India, ha ka nongrim ki kyndon ki dulir Instrument of Accession bad Annexed Agreement kaba la mynjur hapdeng ka Sorkar India bad ki Khasi States bad kaba la soi da u Governor General Shri. C Rajagopalachari, ha ka 17 tarik August 1948.  Ka Federation of Khasi States ka pynpaw ruh ia ka jingsngewnguh ia kiwei kiwei ki MLA ka iing Dorbar na baroh ar liang khlem da peit liang kiba la ieng ban kyrshan ia katei ka nongrim ban bsuh ia ki dulir Instrument of Accession bad khamtam ia ki kyndon ka Annexed Agreement (ki dulir jingiateh bad ki jingkular) hapoh ka Article kiba kyrpang hapoh ka Constitution Ri India.   Wat lada ia katei ka jingtyrwa ym shym la pdiang hynrei ngi sngew ioh mynsiem na ki kyntien maitphang jong phi hapoh iing Dorbar Meghalaya, bad ka 11 tarik September 2019, kan long ka sngi ka ban sah kynmaw (Historic) namar ka long ka sien kaba nyngkong ha kaba kan don kum kane ka jingtyrwa (resolution) ka jingiakren hapoh iing Dorbar ka jingtyrwa ia ka Article 371 ha ka Nongrim ki kyndon ka IOA & AA, kat haduh ba nalor kiwei kiwei ki dkhot ka liang pyrshah kiba kyrshan ia ka jingtyrwa la don ruh u Nongmihkhmat na ka liang synshar uba la ieng ban pynsngew sha ka Sorkar Jylla ia ka jingdonkam ban thaw ia ka Committee jylla kaba kyrpang ban bishar bniah ia kane ka kam kaba kongsan bha na ka bynta ka jingiada ia ka Ri Khasi. Ngi ngeit skhem ba katei ka long tang ka jingsdang bad kan dang iai donkam bun ki jingiakren ki jingiasyllok khamtam hapdeng ki MLA, MDC bad MP ban ioh ia ka juh ka jingmut halor kumno ban bsuh ia ki kyndon kiba kyrpang hapoh ka Constitution Ri India ban iada ia ki Riti ki dustur jong ngi ka jaidbynriew Khasi bad Jaintia. Ngi kitbok bad ai khublei biang sashisien ia phi halor ka jingtrei shitom jong phi ban rah ia kine ki hok jong ka jaidbynriew Khasi hakhmat ka iing Dorbar Meghalaya Assembly. Khublei,                                                  Paiem K M Syiemlieh                  Bah Hamphrey L Ryntathiang,                 Bah John F Kharshiing         Syiem Khynnah Hima Nongkhlaw                 Lyngdoh Hima Lyngiong,                     Adviser & Spokesperson, President, FKS,                                General Secretary, FKS                                     Paiem PM Syiemlieh,  Syiem Hima Nongkhlaw, &  Adviser, Federation of Khasi States, Paiem KM Syiemlieh,  Deputy Syiem Hima Nongkhlaw, &  Adviser, Federation of Khasi States, Bah Hamphrey L Ryntathiang, Lyngdoh Hima Lyngiong, &  General Secretary, Federation of Khasi States, Bah John F Kharshiing,  Adviser & Spokesperson,  Federation of Khasi States, Bah Rito S Syiem, Joint Secretary, Meghalaya Land Forest Owners Association (MLFOA),


Shillong:  Ka tnad ialehkai ka North-Eastern Hill University (NEHU) kan pynlong ia ka jingjied ia ki nongialehkai ne ka Selection Trials for Kickboxing (Men & Women), Wushu (Men & Women), Taekwondo (Men & Women), Judo (Men & Women), Boxing (Men & Women), Archery (Men & Women) bad Yoga (Men & Women) naduh ka 23 tarik Nailur 2019 ha NEHU Permanent Campus, Shillong.  Ia ki nongialehkai yn jied ban mihkhmat sha ka ALL India Inter University Championship 2019-20. Ka tarik ba khadduh ban ai ia ki jingtip kan long ha 13 tarik Nailur 2019  lem bad ka Medical Certificate. Kito ki kolej kiba iasoh bad ka NEHU kiba kwah ban wan sha kane ka lympung jied ki dei ban aiti noh ia ki kot jingdonkam shwa ka 13 tarik Nailur, 2019.


Shillong:   Haba pynpaw ia ka jingshaniah bad ka jingiatylli ki MLA ka UDP, u bah Metbah Lyngdoh u ba shah jied kum u President ka UDP mynta ka sngi, u la ong ba ka shim por tang shi minit ia ki MLA ba kin jied bad shaniah ia u kum u nongialam ki MLA ne u Parliamentary Party (PP).   Ka shim por tang shi minit ba kin jied ia nga kum u nongialam ka PP , la ong u bah Metbah da kaba bynrap, ba kane ka pyni ba ka jingiatylli bad ka jingiashaniah jong ki MLA baroh.   U la ong ba ka jingjied ia u kum u President ka party ruh ka dei namar ba ha ka jingstad jongki, ki la shim ia u kum uba iamon lang da baroh kumba ma u ruh u shaniah.  U la ong ba shwa ba un shim ia ka rai ban iakhun ia ka kam Lamphang, u la iasyllok ia ki MLA ka party UDP, ki nongialam nalor ki MLA ka HSPDP kiba don lang ha ka Regional Party Alliance (RDA) bad hadien ba la iasyllok u la shim ia ka rai.  Nga la shim ia ka rai da ka jingiasyllok bad ka jingiasngewthuh jingmut lang , la ong u bah Metbah.  Haba kren shaphang ka elekshon shiteng samoi kaban long ha Shella shen, u bah Metbah u la kyntu ia ki nongtrei ka party ba kin kitkhia ban trei shitom ban pynjop ia u khun u Dr Donkupar Roy u bah Balajiedkupar Synrem uba la pynskhem da ka General Council ia ka jinglong kyrtong jongu mynta ka sngi.  Ka donkam ia ka jingiatreilang ban pynjop ia u kyrtong , u la ong.


Shillong: Ka NEFFIP kaba long ka kynhun jong ki katto katne ki Sengbhalang ha ka thainn shatei lam mihngi ka Ri India ka la ai ka jingpynbna paidbah ia ka jingsngewkhohnioh bad bynniaw jongki halor ki jinglong jingman kiba mih ha kine ki sngi ki ban ktah ia ka jinglongkyrpang jong ki jaidbynriew trai ri trai jaka ha kane ka thainn.      Katei ka seng, ka la  pynkynmaw ba u myntri kam poh iing ka sorkar India,  ha ka jingialang jong ka NEDA kaba la long dangshen ha kaba la ia don ryngkat da baroh ki myntri rangbah, jong ki jylla shatei lam mihngi u la ai ka jingkren ba ka Sorkar NDA ka thmu ban beh lut ia baroh ki poiwir kiba wan shong shnong be-ain ha Ri India. Ban leh ia kata donkam ban pynlong ain ia ka Citizenship Amendment Bill. U da ong ruh ba kane kan ym ktah ne pynkhein ia ki ain ba la don lypa kum ka ain 371 bad Sixth Schedule bad ILP kiba long ki ain iada ia ka jinglongkyrpang ki jaitbynriew trai ri trai jaka.   Ka NEFIP wat la ka pdiang hun ia kane ka jingkular u Home Minister ka shem ba kita ki jingkren jongu ki long tang ki jingpynsawa bym don nongrim kiba ialam bakla pynban bad long arsap.  Ka jingthmu tynrai ka CAB hi ka long ban pynkylla traishnong pura ia ki poi-ei kiba la sah slem mynta ha ka thainn. Kumta, ka NEFIP ka pyrshah jur ia ka jingtyrwa ban wanrah ia ka Citizenship (Amendment) Bill, 2016, ha ka dur kumba ka long mynta. Kane ka Bill ka thmu ban ai ka hok nongshongshnong ia baroh ki ba dei ki ritpaid ha kane ka thainn kiba dei ki Hindu, Jain, Sikh, Buddhist, Parsi, bad ki Khristan ba na Afghanistan, Bangladesh, bad Pakistan. Ban lah ban leh kumta la tyrwa ruh ban pynkylla ia ka Third Schedule jong ka 1955 Act. Kaba mut ban pynhiar noh ia ka por wanpoi sah na ka khadwei snem sha ka hynriew snem. Ka Citizenship (Amendment) Bill, 2016 ka thmu ban wanrah ki jingkylla kiba khraw ha ka jingthawain ia ka jinglongnongshong shnong kumjuh ruh ia ka ain jinglong poi-ei ha ka Ri.  Ka Citizenship Act of 1955 ka khanglad ia ki poi-ei ban ioh long nongshongshnong ia kiba (i) rung ha India khlem ka passport kaba biang lane da kaba pyni ki kot ki sla ba shu thok lane (ii) ki poi-ei kiba sah tam palat ia ka por ba la ai ha ka visa permit. Ka Citizenship (Amendment) Bill, 2016 kaba mynta ka pyrshang ban plielad ia ki poi-ei kiba la shu rung tuh khlem ki kot ki sla kiba biang. Namarkata, kane hi ka long pyrshah ia ka Riti Synshar ka Ri India bad ka long pyrshah ruh ia ka Article 14 (Right to Equality) jong ka Constitution bad thmu pynjngut noh ia ka jingmut bad jinglong salonsar ha ka Ri katkum ki nongrim tynrai jong ka Riti Synshar ka Ri India. Namarkata, da kane ka jingpynbna paidbah ka NEFiP ka kwah ban iathuh shai kdar ba ka long kaba bakla Shibun ban mutdur ba ki trai ri trai muluk ha kane ka thainn jongngi ki long ki bym sngewthuh kano ka Ain ka ban wanrah jingiada bad kano pat ka ban long jingma. Da lei lei ruh em ki trairi kin ym shu ngeit ne shah pyngngeit kulmar ha ki ktien pynbieit jong ki nongsynshar na Sorkar Pdeng. Kumta ka NEFIP ka kyntu jur ia ki Nongsynshar ha Delhi ban ym shul eh donbor katba mon namar ki trai ri kane ka thainn hi kin ym ailad ia kaba kum kata.


ym don wat tang kawei ruh na India


Shillong: U bah Teinwell Dkhar Chief Executive Member (CEM) jong ka KHADC, u la iathuh ba ka ophis mynta ka sngi ka la phah ia ka jingpyntip sha baroh ki Hima, ki Sordar, ki nongpyniaid shnong ba kin long ki ba peitngor lada ki don kino kino ki briew kiba i shan khmat  kiba wan ha shnong ha thaw ki dei ban pyntip sha ki Rangbah shnong, ki Syiem, Sordar kumjuh sha ki pulit.   Na ka liang jong ki District Council, ka KHADC, JHADC bad GHADC ki la leit ia kynduh la ar sien ia ka sorkar jylla ban ia kren halor ka jingkwah jong ka sorkar pdeng ban pynkylla ia ka Sixth Schedule bad na ka liang jing u myntri rangbah ka jylla u la shim khia ia kane. Na ka liang jong u bah Pyniaidsing Syiem Deputy CEM jong ka KHADC, u la ong ba kane ka EC hapoh ka jingialam jong u bah Teinwell Dkhar kam shym la shongkli kti halor ki mat kiba ktah ia ka jait bynriew.


Nongpoh: Kumba ka la long na ka por sha ka por, ba ki khynnah skul ka St. Savio Higher Secondary School kaba don ha Baridua, Ri Bhoi District, ki ju mad jingeh ha ka por ba hap slap, namar tang shu hap slap ka la pynsyrtok eh ia ki khynnah skul kiba leit pule ha katei ka skul.           Lah ruh ban kdew hangne, ba katei ka skul ka dei kawei na ki skul kaba paw bha ha katei ka thainn khappud ka Meghalaya bad Assam, hynrei ka long pat kaba sngewkhia ban iohi ba ki khynnah ki iakynduh jingeh ban leit sha katei ka skul, namar tang shu hap slap malu mala, la shlei katei ka lynti iaid bad kaba dap ruh tang da ka ktieh.           Haba iadei bad katei ka jingeh ki khynnah jong katei ka skul, ki briew ha katei ka shnong ki iathuh, ba ki khynnah kiba leit pule ha katei ka skul kim don jingsuk, namar ha ka por rang ki hap ban bam pump um bad ha ka por slap ki hap ban niom lyngba ka ktieh bad lada jur u slap lei, ki hap ban iaid lyngba ka um kaba la shlei ha katei ka jaka ba don katei ka skul.           Ki la ong ruh, ba ym tang ki khynnah skul kiba shem jingeh halor katei ka lynti, hynrei wat ki paidbah hapoh katei ka shnong bad kiba pyndonkam ia katei ka lynti, ki shem ia kajuh ka jingeh.            Halor katei ka jingshlei um ba khah khah, ki la ong ba ka daw hi ka dei namar bym biang ki nala pyniaid um, namar katei ka surok PWD kam don ia ki nala pyniaid pyniaid um kiba biang.           Namarkata, na ka bynta ban weng ia katei ka jingeh kaba la iakynduh da ki paidbah bad khamtam eh ia ki khynnah skul, ki briew ha katei ka shnong ki ong, ba ka la dei ia ka tnat PWD ba kan shimkhia ban maramot noh mardor ia katei ka surok bad khamtam eh ia ki nala pyniaid um.


Shillong: Ha ka jing ia tai ha iing dorbar Jylla mynta ka sngi, U Bah Banteidor Lyngdoh, myntri ka tnat ialehkai, ula jubab ia U bah HM Shangpliang Congress   I, halor shibun ki jing kylli jong utei U MLA, da kaba ong   Nga sngewnguh shibun eh ia U MLA ka Mawsynram, namar ba u sngewkhia shibun ia ki nongialehkai, namar ba ha kawei ka sien ba ladep, U (Bah Shangpliang), ula long u director ka tnat ialehkai. Hynrei nga kwah ruh ban iathuh ha iing, ba nga ruh nga dei  u riew ialehkai. Nga ieid palat ia ka sport, naduh tynrai ka dohnud jongnga bad ngan pynbeit bha ia ka tnat hi baroh kawei  ong U bah Banteidor.   Nangta, ula bteng ia ka jubab jongu, ba un thaw lad ba ki nongialehkai kin ioh ban leit sha Ranchi bad mar kumta hi U bah Shangpliang, u ong shuh shuh  Ka jingialehkai ha Ranchi ka la kut .  Mar kumta u myntri, ula jubab pynstet, da kaba ong  Sha Bengaluru ne sha kiwei ki jingialehkai ka Jylla, kan leit ban ia shim bynta beit .


Shillong: Hynnin ka sngi u General Secretary the Meghalaya SSA Schools Association bah Ralbinglang L. Nonglait u la ai ka jingpynbna paidbah ba kan sa don shen ka Jingialang heh jong ka Association ban ia pyrkhat kiei ki sienjam ban shim ban pynbor ia ka sorkar bad ka MBOSE ba kin shimkhia ia ka jingeh ba ki iakynduh.   Katkum ka jingiathuh jongu, ka MSSASA naduh u 2017 ka la kyrpad bad iai kyrpad ia ka Sorkar ban pynlong ia ka HSSLC Examination kyrpang na ka bynta ki nonghikai ki ba hikai khlem pat pyndep ia ka kyrdan jingpule ba khadar. Kane ka jingdonkam ia ki ban pass kumta, ka leit mih na ka jingpynmih ain ka Sorkar Meghalaya ba kito kibym shym la pass ha kane ka kyrdan kin duh noh ka hok ban iaineh ha ka jingtrei kum ki nonghikai.   Shuh shuh, kaba la kham pynkyrkieh bad beh mynsiem ia ki ka long namar ka Shithi ba la wan na ka Sorkar Pdeng na ka Anita Karwal Additional Secretary MHRD, DSE&L, Govt of India myn ha u bnai August 3, 2017 kaba ong ba  kino kino ki nonghikai skul sorkar ne ba la ioh jingiarap na Soorkar ne skul shimet ki bym don ia ka kyrdan katkum ba la buh ha ka RTE Act 2009, kin ym lah shuh ban dang bteng ia ka kam hikai naduh ka shitarik u Iaiong, 2019.  Kumta, na ka liang jongki ka la dei eh ba ka MBOSE kan pynbeit kyrpang na bynta jongki. Pynban, ka MBOSE da ka Shithi na ka Smt M.H.K. Marak Executive Chairman of the Meghalaya Board of School Education (MBOSE) Tura ba la phah sha u Under Secretary to the Govt of Meghalaya Education Department bad ba la ai copy ruh sha ka Association ha ka 9 tarik September 2019 ka la pynjew mynsiem ia kine ki nonghikai bapli haba ka la aidaw ba ka bunkam palat mynta ka snem namar ka jingpynkhreh shaid shaid ia ki artylli ki exam, kata ka SSLC bad HSSLC ban wan.  Ka MBOSE toi shisha ka khlem ong ba kan ym pynbeit ia kaba kum kata ka exam kumba ki nonghikai SSA ki la kyrpad hynrei ba ia kata yn leh ha u snem ban wan. Hynrei ngi sngewthuh pat ia ka jingkyrkieh kaba jur na ka liang jong ki nonghikai katkum kitei ki daw haneng. Namarkata, Une u General Secretary jongki u la ai syndon da ka jingpynbna paidbah ba kan sa don ka jingialang heh jong baroh kito kiba la ia donkam ia kata ka exam ba kyrpang.


Ka koit ka khiah (health) ka dei kawei kaba ngi da khei  kor haduh katta namar ym don tyngka pliah ka ban  kham kor ban  a ka koit ka khiah, ki ju ong ka kyntien ruh ba la da pang shitom ne don ha ka met ka bym koit bym khiah  te wat u lum ruh ym madan.   U Khasi naduh ka dang kynthong ka pyrthei ka mariang hi u long u ba leh khuid leh suba bad u bad a phikir hi ia ka koit ka khiah katta kaba mut lada dei don ka pang ka shitom ki bam dang ki phlang ki kynbat ne haba la khamjur ki leit sha ki nongsumar khasi (traditional healer). Ha ki por mynshuwa ym don kita rukom sumar ha ka juk mynta (Modern medical Science) kiba baroh ki briew khamtam sha nongkyndong kin  oh ka lad jing arap namar kawei kalong ba yndon ka kali ki motor bad poi sha shnong jong ki ne wat ki surok ruh ym pat ban pyniashnoh ne wat ki surok ruh kiba don ruh kim long ki ba suk ban leit ban wan. Wat lada don ki jaka sumar na ka liang jong ka sorkar (health centre) hynrei ym judon Doctor te ki briew ki  oh ka koit ka kot ka khiah bad sumar sukher da  ka jingshaniah na ki nongsumar ba don sha shnong jong ki ne hajan shnong, khah khah ruh judon ki jingjia ki ba sngewsih namar kine ki dieng pynkiang ha ryngkat  ka jingban ki jingduk ryngkat bad ka bor jingnang jingtip. Hynrei haduh mynta don ki jingpang kiba ki nongsumar khasi ki lah bha ia ban pynkoit ne pynjem. Te hynrei  lada kat kum ka jingstad ne bor wad jingtip (research) bad ka jingiaid jong ka por kine ki rukom sumar ba mynta (allopathy & surgery) ki da lah shisha ban pynkoit wat  a ki jingpang ba ma ha duh katta katta lada don ka mynsiem sngewlem ne kylluid mynsiem ban trei wat sha ki jaka ba pajih na sor.  Ka jingkylli bad ka jingkh ium u ba bun balang  hang ne ka long balei kei  ha Jylla (state) jong ngi pat kata ka lad jing arap  a kiba pang ba shitom pat ka long da khongpong wat lada ki poi sha kita ki jaka sumar ba paka ne wat da ki theh da ki lak da ki putit? Hangne wat lada nga khlem da leh than ka field work hynrei kine tang khyndiat ki jubab kiba nga ioh sngew bad  ohi la ki jong ki khmat lada dei ki baha ing ha sem, paralok parajor ne paramarjan marpa awt ha ki kot khubor kumta ter ter. i) Hato balei ha ba ia kren  a ki Longkmie kiba leit kha khun ha ki hospital shimet (Private) kim ju lah kha hi?  hynrei kiba ha ki hospital sorkar ki lah ban kha lyngba ka lynti hok. Tip balei ba ki Doctor ha ki hospital sorkar kim nang puid ne imat? Hangne la don kawei ka nongmuna kaba i Longkmie ba phah sumar ha hospital shimet ynda la jan dei ka por kha hana ba ym long ban kha hi naba bun ki daw ne jingpynwit ki ban ktah  a ka kmie bad i khunlung. Hynrei ita i kong hadien ba la peit ia ki test bad scanning ki biang lut, don bok ba i banang bastad te i sngewthuh  a ka jingpyntieng kohtympan mar mar i lah leit kynduh  a iwei Doctor na Ganesh Das hospital ban ioh ia ka rai kaba ar (second opinion). Ka jingstad paka ita i Doctor da kaba ong yn ai lad shuwa ar sngi lai sngi ban kha hi namar ka por ruh dang biang. Hangne  eng ka hok namar ka ba sngewtynnat ka long ba tang ar sngi hadien i la kha hi. Ban da  shu shaniah dieng pyut ha ita i doctor private te la jot ka met, ringsdot sa ka mynsiem bad kan rben ka kamai pap jong ki. Tip imat don katto katne Doctor hospital shimet te imat ki leit pyntbit tang ban puid ne ? ii) Shisien pat ladon sawei ka jingjia (case) ba uwei u bah u leit shim da dawai hospital shimet hadien ki test bad scanning la bthah ban hap thiah hospital namar ba don maw ha u khyllai bad kida ong hap ym long ban pyndier. Te uta u rangbah ruh u sngewthuh la ka jong ka met bad ka jingpang ba u don ha ka met jong u. Da kaba artatien ne bym shaniah ia ka rai u la leit noh sha International hospital (ba mynshuwa), guwahati ban ioh ia ka rai ba khuid ba suba bad suk mynsiem, ynda u leit poi shim dawai shathei marsien rung ha tyngkong uta u Doctor u la kylli mano ba pang na phi ba ia wan shane? U da ong tang shu peit ia ka dur u ong ba ym don jingshitom eiei ia uta u bah, wat la katta u da ong ruh ba ym treh peit  a ki report na Shillong hynrei u leh hi da kiwei ki test bad ynda la dep ki test u ong shu dih tang kine ki dawai ynnai wan shuh. Katno suk ka mynsiem uta u rangbah u ba la shah rai pang kyllai ha hospital Shillong bad shah sumar tang da ka jingstad bad jingkhuid mynsiem uta u Doctor na ri thor.. iii) Sa kawei pat la don iwei i kong ba shah sumar ba pang TB la bun bnai hangne ha ki Doctor ha Shillong. Ine i kong hadien ba la  a syllok lang ha  iing namr ba ym shim  oh ka jingkoit te i la pyrshang ban wad lad noh na sha CMC Velore. Ynda i poi sha Vellore ryngkat bad u tnga ha ka mynsiem ba sngewkhia ki la pyrshang ban sdang noh ban kynduh  a ki Doctor shathie. Ki bun ki test la leh hynrei ki la lap pat bym dei ka TB hynrei dei da kawei pat ka jingpang ba ki Doctor shathie phah thied tang uwei u dawai kuli (tablet) haduh ba uta u lok ita i kong u la lyngoh bad ka dor ruh jong u dawai ruh ba tang hapoh 100 tyngka. Naduh katta ka sngi  oh ka koit ka khiah ita i kong ryngkat ka suk mynsiem lem baroh shi  ing. Kan jia aiu lada shu sumar ba pang TB shane sha Shillong ita i kong? iv) Ka jingjia sa iwei pat i longkmie ha kaba la sumar ia i shane sha Shillong ba i don pylleng wieh ha ka jabieng. Wat la i dih dawai da ki snem kynthih hynrei ka jingkhering (seizures) te kam jah shuh. Te kaba khatduh jong i ki la puson bha ban leit shim dawai noh na sha Guwahati. Ynda ki Doctor shathie ki peit ia ki dawai ba  la dih baroh shi katta ha ryngkat ki test ki shim  a ka rai ba ki Doctor shane sha Shillong ki la ai ki dawai ba khlai  bor palat te ka la shimpor biang biang  a ki Doctor shathei ban sumar ne pynkoit biang  a ita i kong. Hynrei kaba sngewtynnat bad kaba phyllaka long ba ita i kong haduh mynta i da ioh ka koit ka khiah ba janai tam. v)Kawei ka long  ng ka lah sah ha dumdngiem bad jingsngewsih haba u khunlung jongki hadien  ba la phah leh test bad sumar ha Shillong ki ong ba don u cyst ha ka jabieng te la ai jingmut da ki Doctor ba stad tam eh shane ban shu puid (operate). La dum ka buit ka stad ki kmie ki kpa bad ka tieng bad ktha khlieh reng. Ha ka ba kut ki la leit phah sumar noh shabar jong ka Jylla. Kaba phylla ka long ba da ki dep leh lut ki test ym don kam ban puid ruh hynrei ki dawai ki ioh tang khyndiat. Kine haneng ki long tang khyndait eh kiei kiei ba ngi shem bad lap  a ki jingshisha. Lada thoh lut te yn ym lah jer shuh. Na kitei ba la jer haneng kidei ki briew ba lanang lastad bad don ki lad ki lynti ban phah sumar shabar na ka jylla jong ngi. Te kan jia aiu pat  a ki baduk ba rangli bad ki ba dang duna ka jingnang jingtip. Namar ha ki briew ba shida, bym don lad, dang duna ka bor jingstad ne wat ki nongsor ruh ki shaniah beit ha ka rai ki Doctor. Ngi ju shim hi ba ki Doctor ki ba bat ia mynsiem briew haba don ka jingsumar bad ki. Te lada ki Doctor ki shu kwah tang ban kamai pisa ne ban ioh bonus ne ioh promotion te ka mut ba ki lah leh kai ia ka jingim briew ne spah jong kiwei khamtam ki kup shiliang ki sem shilliang. Te wat ki bor pyn aid jong ki hospital ruh kin peit lada ki i ba kim lah sumar ymdei ban bat jubor ha hospital ne ai mynsiem shukor tang ban ban ioh kamai kham bun ma ki. Hangne ha Jylla jong ngi ka buh hospital te imat ymdei ban ai jingshakri  a ka koi ka khiah hynrei ban kamai pisa ne leh business. Tip balei ba kham bun na ki hospital ne lad sumar shabar ki da ki da phikir bad khei  ruh  a ki nongpang kum ki briew briew ym kum ki blang ki sniang, shawei ki da batai ne kren pynsngewthuh  a ki nongpang ne ki nongsynran wat lada dei ban sumar ruh, katba shane pat ban kylli than eh ruh i kumba ki dom ne tip kim da tip bha  a ki jingpang, ynda peit i kumba ki shu antad bad ki da sngew ruh dei tang ma ki batiplut. Ynda puson bha te ka phah sumar pang shane dei tang ban shu  oh lad jingiarap shipor (First Aid) ynda  oh lad te dei ban leit beit shabar. Hynrei ka jingeh mynta  a ki bym don lad yn leh kumno? To shu kynto  a ki lad sumar shane baroh ba kin shim kum ki nongpynkhiah ym kym ki nongkjit spah ne leh dusmon. Da kynmaw ba ka burom u Doctor te kham  iar ba ki briew ki kiar  a ki rai jong ki namar nongpang ki da shaniah tylli ha ki. Kumba shu ong noh dei hi maki ba bat  a ka mynsiem briew ruh.  Dei ruh ban  a roh wat la katta bun ki saikhum saiteh hynrei dang don ki Doctor kiba sumar pang ym tang na ka daw ka pisa hynrei ki da kmen ban  oh ban pynkoit pynkhiah. Kum ba yn shuh ai nuksa don uwei u Doctor na Sohra khlem da jer kyrteng nga te sngewdei ban ai buskit namar ka jingshakri ba pura jong u. Balei nga leit ong kumta namar haba leit shim dawai ym palat wat ia ka 250 tyngka. Khamtam lei  a ki riewtymmen ruh u da shim da ka dor imat bym  ohnong shuh. Nga tharai dang bun kine ki Doctor sha kiwei ki jaka ruh nga kyrmen kin dang trei shitrhem.  Lyngba kane ka antor nga kyrmen ba ki ba leh kyllut kin  ohsngew bha, ba byrie thok ruh kin  ohi shai kdar, kiba leh sting kin shim khia bad ba kin don ka mynsiem sngewlem sngewsynei namar ma ki  ruh ki dei ki briew bad ki hap ban  aid ki juh ki lynti. Wat kito ki ba trei hok ruh kin nang kham lah shuh ban pynjanai ia ka jingshakri. La kyrpad ruh  a ki paranong shongshnong ruh ba kin long kiba phikir ym ban shaniah tang ha uwei u Doctor hynrei dei ban da iamir jingmutlang bad thaw ki lad ki lynti ban ioh ki jingsumar kiba paka bad ruh ban ym shah  alam bakla ne thok ha kita kiba kam kum kita ki nongri nongda mynsiem.  S. Dkhar Khliehshnong, Sohra


Shillong:  U Chief Executive Member ka KHADC u bah Teinwel Dkhar lem bad kiwei ki EM, ki la pynpaw ia ka jingsngew lyngngoh ia ka jingkren u chairman ka Council u bah Pynshngain N Syiem sha ki lad pathain khubor pyrshah ia ka Executive Committee khlem da wad jingtip shwa ia ka jingshisha.  Mynta ka sngi, u CEM lem bad u Dy CEM bah Pyniaid Sing Syiem,u EM bah TW Chyne ,bah Rangkynsai Kharbuki bad u bah Jambor War, ki la pynpaw ia ka jingsngew kyndit ia ka jingkynnoh u chairman bah Pynshngain ia ka EC ba kam leh eiei ha kaba iadei bad kumno ban leh ia ka bynta kum ka Council hadien ba la kut ka National Register of Citizens (NRC) ha Assam bad kumjuh halor ka jingpynkylla ia ka 6th Scheduled kariti synshar ka ri.   Ngi sngew lyngngoh kumno u chairman u kren sha ki lad pathain khubor khlem da kylli shwa na nga kum u CEM ia ka jingshisha baroh , la ong u bah Teinwel.  Hynrei wat katta ruh, u bah Teinwel u la ong ba ym lah ban khang ia ka mon shimet u briew bad ka jingkren jong u, ka dei ka jingsngew shimet marwei. La sngewthuh ba ka jingkren jong u bah Pynshngain pyrshah ia ka EC ka la long kaei kaei kaba pynsma politik, namar ba bunsien u chairman um ju dei ban kren ia ka EC, hynrei u lah ban wad jingtip na u CEM haba u kwah ne don eiei. U Bah Teinwel u la ong ba ka EC ha ka 10 tarik Nailur, ka la shong jingialang ha kaba la bthah ia ki dorbar shnong, ki Hima,ki Raid ki Elaka, ki Wahadadar ban kin long kiba phikir bad peitngor hadien ba kut ka NRC na Assam.  Ngi la bthah ia ki dorbar shnong, ki Raid, ki Elaka, ki nongsynshar shnong ba kin peitngor ia ka jingwan rung kin briew kiba nabar bad ki dei ban pyntip sha u Syiem, ne ka District Council ne ki pulit haba ki lap ne shem ia kino kino ki briew kiba wan rung sha ki shnong bad kiba khlem kano kano ka jingpynshisha ,la ong u CEM. U la kyntait ia ka jingkynnoh u chairman ba ka EC kam leh eiei, da kaba ong ba ka dei ka jingkren kaba khlem shisha namar ba ka Council ka la shim khia bha ia kane ka kam. Ha kajuh ka por, u CEM u la ong ba ha kaba iadei bad ka jingpynkylla ia ka Sixth Scheduled lei, la dep iakynduh la bunsien bad ka sorkar bad dei halor kane ka nongrim ba ka sorkar lyngba kan tnad District Council Affairs ka la thaw ia ka Committee naduh 4 tarik Nailur ban bishar biang bad ban ai jingmut sha ka sorkar pdeng halor ka jingpynkylla ia ka 123rd Amendment Bill 2015 kaba iadei bad ka 6th scheduled ka riti synshar ka ri. Kane ka Committee ka la kynthup ia u chairman James K Sangma uba dei u myntri ka tnad DCA, bah Metbah Lyngdoh, bah Hamletson Dohling, ki CEM, ki MP na kane ka jylla, ki riew saidain, ki president sengbhalang.  Kaei kaba pyllong ia u chairman ban kren shabar, ngi la don ki jingthoh ban pynshisha ia kane , la ong u CEM bad u labynrap,  Ka don jingeh aiu ia u chairman ban shu kren ne phun ia nga haba ngi iashong ha kajuh ka iing ne building . Ha kajuh ka por, u bah Pyniaid Sing Syiem uba dei u Dy. CEM, u bah Rangkynsai Kharbuki u EM kiba dei ki MDC ka NPP,kilapynpaw ba ka jingshaniah tylli hapoh kajingilongCEM u bah teinwel bad kimdon eiei ban ong.  Ka dei ka jingkren shimet jong u bah Pynshngain kumba la paw ha ki lad pathain khubor bad kam dei na ka party , la ong kine ki MDC ka NPP.


Shillong:Ka Office u Syiem ka Hima Langrin Syiemship ka pynbna iar ha baroh kawei ka Hima khamtam ha ki shnong Border, ba na ka daw ka jingpyntreikam ka sorkar Assam ia ka NRC (National Register of citizens) ki lah ban don ki briew ne ki kynhun, ki longing bad ki jaidbynriew ki ban pyrshang ban wan rung jubor ha ki shnong ki thaw hapoh ka it ka Hima ban wan shong wan sah khlem ka jingtip jong ka shnong ne ka Hima.  Kumta da kane u Syiem ryngkat ka Executive Dorbar jong ka Hima Langrin, ka bthah ia baroh ki Headman jong baroh ki shnong khap border jong ka Hima bad kumjuh ki Sordar shnong jong kito kiba marjan bad ki shnong border, ba ki dei ban long kiba peitngor bha, ioh ba don kum kine ki briew kiba wan rung tuh sha ka Hima. Kumta ka Dorbar ka maham ia baroh ki shnong ba kim dei ban pynrung ne shah ban wan shong shnong ia kino kino ki briew shimet ne ki longing, ki kynhun ne ki jaid bynriew hapoh u pud u sam jong ka Hima Langrin, khlem ka jingtip jong u Syiem bad ka Dorbar.  Ka Dorbar ka bthah ruh ba baroh ki nongkitkam shnong kiba hap hapoh ka Langrin Syiemship, khamtam kito kiba hap ha khap border ba ki dei ban long kiba phikir bad peitngor bha ym tang hapoh ki shnong jong ki hynrei ki dei ruh ban peitngor lem ia kito ki jaka bym pat don nongshong shnong, kiba kham pajih na kano kano ka shnong.  Lada lap ia kino kino ki briew shimet ne ki longing, ki kynhun ne ki jaid bynriew kiba i phylla, ki bym dei ki nongshong shnong jong ka Hima Langrin ne ki shnong ba marjan, ka Dorbar ka bthah ia baroh ki nongkitkam shnong hapoh ka Hima Langrin ba ki dei ban pyntip mar mar sha u Syiem, ki Myntri, ki dkhot Executive Dorbar jong ka Hima lane ha ki bor ka jong ka ain khnang ba yn ioh leh ia kaba donkam.  Ka Dorbar ka bthah ruh ia baroh ki Headman bad ki Sordar shnong jong baroh ki shnong ha khap border bad ki shnong ba marjan ba ki dei ban pynbna paitbah biang ia kane ka kam hapoh ki shnong jong ki sa shisien kumba la bthah ha ki snem ba la leit.


Shillong: Ha ka jingiakob dro dur ba la pynlong da ka Arts and Culture Department jong ka Jylla Meghalaya (State level) ha ki tarik 11-13 Nailur, 2019, ha State Central Library, u Mewanpynbhalang Tham (Klass XII Arts) jongka RKM HS School, Sohra u la rah ia ka nam lahduh.   U la mihkhmat ia ka East Khasi Hills District hadien ba u la wan nyngkong ha ka District level ruh. Ka jingdro jong u Mewan ka long halor ka phang Save Mother Earth. U Mewan u la iohlad ban rung sha ka State level competition hadien ba u la jop ia ki jingiakob ha ka Block bad ka District level.


Shillong:  Khyndai na ki khadsan ngut ki nongialehkai kynthup ki officials hapoh ka lama jong ka Meghalaya Athletic Association (MAA) ka la duh ban ialehkai namar ba kim don Aadhaar card.  Kine ki nongialehkai kila mih na nongbah Shillong ha ka 11 tarik mynta u bnai ban leit shim bynta ha ka lympung 31st North East Zone Junior National athletic Chanphionshi ka la poi mynta ka sngi ha Ranchi. Ha kane ka kynti ka MAA ki 9 ngut ki nongialehkai athletes kiba la jied ha ka coaching camp kim shym la lah ban shim bynta bad ka kynhun namar ba dei ka sien nyngkong ba la pyntreikam lyngba ka online ban ia kyrteng ia ki nongialehkai bad ia ki application jong ki kim shym la pdiang lyngba ka online entry, na ka daw ba ka address kam biang katkum ba la ai ha ki syrnod sngi kha bad kawei pat kim don ia u adhar card. Kumta ka long ka jingduh kaba khraw ia ka jylla bad bun na kine ki nongialehkai ki dei kiba la khur takma ha u snem ba la dep hynrei ki la duh noh tang namar ba kim don ia u adhar card. Katkum ka kyrwoh khubor ba la pynlait da Bah Finely Pariat, Secretary ka Meghalaya athletic association ka la pynpaw ka jingsngew duhnong haba ki khynnah ba la shah jied kim ioh ban shim bynta, ka kyrmen ba ha u snem ban wan ioh ia u adhar card ban plie lad ia ki khynnah ban ioh iashim bynta.


Haba U MK Stalin, u leit ha ki khyndiat sngi ba ladep sha Russia, ki nong Russia, ki peit mat suh ia u, na ka daw, ba ka kyrteng jongu, ka dei Stalin, namar ba U Stalin, u dei uwei na ki nongsynshar thombor jong katei ka Ri, uba la leh ia ki kam thombor ba bun bah ha ki ri Europe.   Nga tang shu hiar khyndew ha kad liengsuin ha Russia, la kylli shwa ia ka kyrteng jongnga. Haba nga ong Stalin, ki bun kiba peit mat suh ianga  ong U Stalin, haba kren sha ka Times of India.     Haba ki peit ia ka  passport jongnga, ki briew sorkar, ki kylli bun ki jingkylli, ha shwa ba kin shah ba ngan leit  bad katei ka dei ia ka jingeit jongu, kaba ha u snem 1989.  Bun bah ki briew ha Russia, kim sngew tynnad ia ka kyrteng jong U Joseph Stalin .  U MK Stalin, u dei u khun jong U M Karunanidhi, myntri rangbah barim ka Tamil Nadu, uba la jer kyrteng ia u khun jongu, da U Joseph Stalin. Tangba kam lei lei, namar ba ym dei tang U Stalin jong ka Tamil Nadu, hynrei ka Meghalaya pat ka don da U  Adolf Lu Hitler Marak.


Shillong: Ka liangpyrshah ka Congress ka la pynpaw ia ka jingbym sngew iahap ia ki kyndon ba la shna ha ka Meghalaya Farmers Empowerment Commission da kaba aiti tang ha uwei u briew ban bat ia kane  ka kam haduh san snem.  Haba wanrah ia kane, u MLA ka Mawsynram u bah Himalaya M Shangpliang u la ong ba ka Commission ka dei tang uwei u briew  bad ka la dei ban kynthup 5 ngut ia kiwei ki dkhot ban iadon lang ki nongrep, kiba shemphang ia ka rep, ki ophisar.   U chairman u dei ban long na u Reserved Category kaba mut na Khasi, Jaintia ne Garo kiba la don ka jingtbit bad kane ka long kaba donkam , la ong u bah Shangpliang.  U la ong ba dei ban don ka kynhun ban treikam pura ia ka Commission bad ka por jong u chairman bad ki dkhot ka dei ban long tang 2 snem ha jaka 5 snem.   Ka Bill ka dap da ka jingduna bad la shna da ki kyndon kiba dkoh bad dei ban aiti shwa  sha ka Select Committee ban eksamin bniah ia kane ka kam  la ong u MLA ka Mawsynram. Katba u MLA ka Umroi u bah George B Lyngdoh u la ong ba ki kyndon ka Commission kiba tlot palat bad dei ban aiti sha ka Select committee. Kumjuh u Dr Mukul Sangma  u la ban jur ban aiti shwa sha ka Select Committee ban bishar bad eksamin bniah ia kane ka Bill. Hynrei hadien ba la iathir, ka iing dorbar ka la iaid shakhmat ban pass ia kane ka Bill. U myntri ka tnad rep u bah Banteidor Lyngdoh u la ong ba ka Meghalaya Farmers Empowerment Commission 2019 la wanrah na ka bynta ka jingmyntoi ia ki nongrep ka jylla.   U la ong ba ka Commission ka long ban long ka jingiasnoh hapdeng ki nongrep bad ka sorkar ban pynkhlain ia ki kam rep bad kam ri jingri ha ka jylla.  Ka Commission kan ai jingmyntoi ia ki nongrep bad ka rep ka riang, ka mariang, ka iew ka hat, bad kiwei , u la ong.  Hynrei hadien ba la iai dawa ki liangpyrshah ban phah sha ka Select Committee, u bah Banteidor u la kyrpad ia u myntri rangbah ban tuklar halor kane.  Nga kyrpad ia u CM ban ong eiei halor ka jingkwah jong ki MLA liangpyrshah ban phah sha ka Select Committee , la ong u bah Banteidor. Halor kane, u myntri rangbah u la ong ba kane ka Bill ka long kaba donkam bad la pynkhreh hadien ba la iathir iatai bha ban ai ka jingshakri ban kyntiew ia ka rep bad ban peit ia ki jingdonkam ka rep, ha kaba bun ki briew ki dei ki  nongrep ha ka jylla.  Kane ka dei ka jingdawa kaba la slem bha jong ki nongrep bad ka donkam ban iaid shakhmat bad lada donkam yn pynbha hadien bad ka long kaba donkam eh ban pynlong kam , la ong u myntri rangbah bad  u la bynrap,  Ngim shym la leh da ka jingkyrkieh hynrei la pyrkhat janai bha bad kam don jingma eiei bad kala donkam ban pynlong kam noh ia ka .  U la ong ba ka Commission ka la dep thung ia u chairman bad donkam ban pass ban pynlong kam ia kane ka ain hadien ba la pynbna da ka ordinance kham mynshwa.


Shillong: Ka FAM (Football Academy of Meghalaya) kaba dei ka shlem ai jinghikai phutbol ba don hapoh Jaintia Hills ka la iateh bad ka Govt. Boy s Higher Secondary School, Jowai na ka bynta ban ai ka jinghikai ban ialehkai phutbol ia ki khynnah kiba la shah jied ha ki trial kiba la dep pynlong ha ki kyrdan ba pher ba pher ba la bynta katkum ki rta jong ki Khynnah ialehkai. Ka jingthmu kane ka jingiateh lok bad ka Govt. Boy s Higher Secondary School, Jowai ka long ban pynbiang ia ka pule puthi ha kajuh ka por ka Govt. Boy s ka la ai kylluid mynsiem ia ka Madan jong ka ban pynlong ia ki jingai jinghikai phutbol bad ki jingkilan met jong ki khynnah ialehkai. Yn shna ruh ia ka Gym ban pynbit pynbiang ia ka met ka phad jong ki nong shah ai jinghikai.  Ha kajuh ka por ka lyngba jong ka North East Indian Goal kaba dei ka seng ba long trai da kane ka Football Academy ka ai khublei kyrpang ia u Bah P. Passah (Govt. Boy s Hr. Sec. School, Jowai) bad u Bah Spycer Lyngdoh (Sports Secretary, Govt. Boy s Hr. Sec. School, Jowai) bad kumjuh ruh ia ki nonghikai jong ka Govt. Boy s Higher Secondary School, Jowai kiba la kyrshan radbah met bad mynsiem na ka bynta ban kyntiew ia ka kam ialehkai phutbol ki khynnah rit bad samla kiba long ka  lawei jong ka thain .   Ka NEIG lyngba u CEO, u Bah Ajoymeson Lyngdoh ka ai khublei ia u myntri sorkar jylla ba don burom u Ma Kyrmen Shylla uba la aiti met bad mynsiem bad ba ki don barabor syndah na ka bynta ki kam ka NEIG bad FAM kyllum. Shuh shuh u la ong ba ka jingmait phang bad ka jingprat lynti jong une u myntri ka la long ka jingaibor ban iaid shakhmat ha ka ban kyntiew ia ka sap ialehkai jong kine ki khynnah ba la shah jied ha une u snem. Ka NEIG ka khmih lynti ruh ia ka jingkyrshan jong ki paitbah da kaba phah ia ki khun jong ki  ha ki por ba don trial. Na ka bynta ki jingtip ba kham bniah, phone ha une u no. 8837035740, pynkut ka kyrwoh na u Bah Ajoymeson Lyngdoh, CEO ka NEIG.


New Delhi: U Amit Shah, myntri kam poh iing ka India, ula pynsngew halor ka jingdonkam ia ka ktien pdeng ha ka Ri.  Ha ka jingkynmaw ia ka jingrakhe Hindi Diwas, U Shah, u ong ba ki ktien bapher, ki long ka jingkhlain jong ka ri hi baroh India, hynrei ha kajuh ka por, u ong ba ka donkam ka ktien pdeng, ba kiwei pat ki bor kiba nabar lane ki kyntien, kin nym ioh lad ban knieh noh ia ka jinglong jingman jong u paidlang ka Ri.    Nga kwah ban kyntu jur ia ki paidbah ba kin pynneh ia ki kyntien lajong, hynrei ban pyndonkam ruh ia ka Hindi, ban pynurlong ia ka jing angnud jong U  Bapu (Mahatma Gandhi) bad U Sardar (Vallabhbhai) Patel, ba ka jingthmu jong kawei ka ktien kan urlong,  ong U Shah ha ka tweet jongu.  U Shah, u ong ba lada ka ktien, ka lah ban pyn ia tylli ia ka Ri, kumta ka dei ka ktien hindi, kaba lah ban pyn ia tylli, namar ka dei ka ktien kaba ki iakren paidbah bha. Na ka liang jong U  M K Stalin, nongialam ka seng DMK, ula kyndit halor ka jingkren jong U Shah, ha kaba u ong ba katei kan pynduh ia ka jingsngew kamai hapdeng ki kynhun bapher bad kumta u dawa, ba u dei ban weng ia katei ka kyntien jongu mardor.


Ka khubor jong ka Daily Observer jong ka Bangladesh, ka iathuh ba uwei u samla na Bangladesh, ula iap ei, haba u shah siat iap ha ki Khasi, ha ki bynta jong ka  Companyganj jong ka Sylhet, katba u dang sharai masi ha katei ka shnong khappud.  La iathuh ba U Zakir, u dang sharai masi ha katei ka jaka khappud, hynrei, ula shah siat noh bad haba ula mynsaw jur, la leit ialam sha  Sylhet Osmani Medical College Hospital, ha kaba ula iap noh.


Kum u wei na ki nongshong shnong jong ka nongstoin nga pynpaw ia ka jingbym sngewtynnad hakine ki sngi bad ki bnai ba lah dep ha ka ba iadei bad ka rukom sam um bam jong ka tnad office PHE Nongstoin. Haoid ha shwa ban leh ka la don ka jingpynbna lypa naka liang ka office PHE ba kan don ka jingthud ha ka rukom ai um namar kin pynpra noh iaka top um kaba rim bad kin tei noh da kaba thymmai bad kan shim por haduh 3 bnai ne tam. Hato naka liang ki nongialam shnong ne ki riew rangbah jong ka shnong kila iakren sngewthuh mo ba ha kine ki 3 bnai tam ba kan don ka jingthud ha ka rukom sam um ka bill um kan iaid kumno bad ka PHE office kan ai bill kumno naka bynta kito ki ba ringum private ? Balei mih jingkylli kumtei .Namar ki don ki dong bad ki long ing ki ba ym ju ioh um tikna  ioh um tang 2,3 borti lah duh man ka step man ka janmiet katba don ki dong ki ba ka um ka mih bad sngi bad miet .  Ka rukom ai um kam long kaba ryntih,ka um ka long kaba donkam na bynta ka jingim ba man ka sngi la u rit ne u khraw ruh bad baroh ngi ju siew ia ka bill um kaba ka PHE office ka ju oh.Ha shwa ban leh ia kano kano ka bynta lah  dei ban pyrkhat bha bad pynbiang khnang ba kan nymdon kano kano ka jingthut ne kano kano ka jing shah kynthoh namar ngi ki paidbah ngim ju bam ei hynrei ngi da siew hi daka dor . Nongsiang S roy


Shillong: Ka North East Indigenous People Front (NEIPF) Youth Wing South Eastern Border Region, East Jai tia Hills District, ka seng ka pyrshah jur ia ka jing thmu ban shna  karkhana thang dewiong   Coke ha kane thaai  ka ba don hapoh ki saw tylli shnong ki  shnong kum ka Diengsahtlang, Ladwapung Bad ka Umsatai Pynurkba.   Kat kum ka jing ioh tip ka seng, la ai mynjur da ki waheh shnong jong kane shnong ia kine ki karkhana sain dewiong khlem da wad jingtip bishar bniah ha shwa ban ai mynjur.  Kumta ka seng ka kyntu ia ki nong shong shnong bad ia u paitbah ban pyrshah jur ia kane karkhana sain dewiong, namar lada kane karkhana ka wan kan ktah ia kane ka thain , namar ka karkhana kan pynmih da ka lyer tdem ka ba ktah ia ki shnong baroh kawei namar ki Coke ki wan tang ban pynjot ia kane thain  nangta kan pynmih  ia ka lyer bih bad pum pum.


Ka Jingdawa ia ka Article 371 ha ka Jylla meghalaya kam long shuh kaei kaei kaba thymmai. U Maieid Hoping bad kiwei ki riewrangbah ka jaidbynriew mynshwa ki la kren bha ia kane , u Bah Adernt  u la wanrah da ka resolution ha ing dorbar mynshwa bad ka Kong Ampareen Mynta ruh ka la wanrah ia ka resolution. Ngim lah hi ruh ban khlem da pynpaw bad ka federation of Khasi state ruh ka la shait kren ia Kane ka mat na ka por Sha ka por. Ka la don ruh ka jingkren ba  da wan ka artikel 371 ka article 244 (2) bad ka sixth schedule kan duh noh. Kane ka long kaba bakla namar ngi la iohi ba ki jylla kum ka Mizoram, Assam ki don ka 371 bad ki don ruh ki district council bad ka artikel 371 bad ka sixth schedule ki ia treilang ha kine ki jylla. Halor katta ka artikel 371 ka Nagaland ka shna ia ki district council ha nagaland kiba la Jan ia syriem bad ki ADC ha meghalaya. Ngim dei hi ruh ban sngewthuh bakla ba Ka sixth schedule ka kren ia ka Bor ki distict council bad ka artikel 371 Pat ia ka Bor kyrpang ka jylla . Ngi iohi pat ba don bun jait ki artikel 371 bad ki iapher kawei na kawei bad Lada ka wan ha ka jylla Jong ngi ka dei ban wan ha ka dur ba kan pynskhem ia ka sixth schedule bad kan ai bor kyrpang ruh ia ka jylla. Ka seng ka kren shai ba kan nym ia kubur ba kano kano ka artikel 371, lada ka pynduh pyndam ia ki distict council hynrei kan pdiang pat lada ki wan ban ia treikam ryngkat Lang. Ka jinglong jingman ha ka Ri India hi baroh kawei  bad ka synshar ha ka India ka long kaei kaei kaba ngi hap ia pyrkhat jylliew. Ka jingpynduh Jong ka BJP da ka Bor ia ka artikel 35 (a), artikel 370, ka Jing pynduh noh ia ka jylla Jamu Kashmir bad sa pynhiar ia ka Tang kum ka Union territory, ka jingdohiap ka BJP ban wanrah biang ia ka citizenship amendment bill, ia ka uniform Civil Code (ka Ain ba Ka India kan pynduh noh ia baroh ki Riti bapher hynrei kan Don noh Tang kawei ka Ain ha ki Riti dustur naduh ka shongkha , ka ai jaid, ka hiar pateng, ka Kam khyndew, ka tiengkhun,  bad ki Wei) , ka forest amendment act, ki jingthmu pynkylla ia ki Ain khyndew , ka anti convertion law, ki jingkhang bam Don masi baroh kawei ka RI, ka Jing pynkylla noh ia ka secular , ka Jing phah kren Hindi jubor ia baroh, ka jingthom Bor ia ka shynshar jylla ( federal structure) bad ka jingj Kyntait ka sorkar Kmie ban pynlait( excempt) ia ka meghalaya na ka jingtrei Kam ka MMDR act, ka forest conservation act bad kiwei ki long kiba ap jingma ia ka jylla hi baroh kawei. Kum ka jylla ngi long ki ritpaid ha ka RI India bad ngi Don Tang 3 ngut ki MP ( 2 Lok Sabha & 1 Rajya Sabha) kaba mut ngi la shah Tam lypa ha Parliament . Kumta ban Lait ka jingma ia ka jylla Kum ka seng ngi la I don Kam ban Don noh ka artikel 371 bad ban pynkhlain shuh shuh ia ka Sixth schedule. Ka seng kan pynlong noh ia ka jingiathir jingmut halor ka artikel 371 bad ka Sixth schedule ha kine ki sngi ban wan, ngin sa khot ia ki riew rangbah naduh ki professor, ki scholar, ki lawyer, ki politician, ia ki nongialam sengbhalang bad ki nongialam ki Dorbar Trai Ri ban iamir jingmut janai halor kane. Khublei shibun Robertjune Kharjahrin  President. HYC Roykupar Synrem General secretary. HYC


Ki ehrang jong ka seng Jaish-e-Mohammed (JeM), ki la byrngem mynta ka sngi, ba ha shwa ka 8tarik Risaw 2019, kin hiar thma ia ka kad rel Rewari ha Haryana bad nalorkata, kin hiar thma ruh ia shibun ki temple.  Ki pulit ki la pynthikna ba ki ioh ia katei ka shithi, kaba la phah lyngba U Masood na Karachi, ha kaba la ngeit ba ka dei na u nongialam ba heh duh ka Jaish, U Masood Azhar.


Jowai:  Kum shibynta jong ka jingpyndonburom  aka jingdap 75 snem ka kot khubor The Shillong Times, la pyntreikam  a ka  Clean up Shillong campaign  ha kaba la sdang ban pynkhuid  a ki bynta jong ka wah Umkhrah.  Ha ka 9 tarik une u bnai haka jing alang kaba la khot da u ma S.K. Lato la  akren ban sdang kum kane ka juh ka campaign ha Jowai ruh kum ka dak jong ka jingpyndonburom  a ka jingdap 75 snem ka kot khubor The Shillong Times.  Ha kane ka sngi la pynlong  a ka jing alang ha kaba la  adonlang ki riewpwkhmat bad ki nong alam jong ki katto ktne tylli ki seng kiba pawkhmat ha ka nongbah Jowai. Ha kane ka sngi la wan hiar ruh na Shillong u Manas Choudhury u trai jong ka The Shillong Times, ka kong Patricia Mukhim ka editor jong kane ka juh ka kot khubor bad ka Jannet Street kaba don bynta haka Clean Up Shillong campaign.  Ka jing alang ha kane ka sngi da kawei ka jingmut kala rai ban sdang kum kane ka juh ka prokram ha ka nongbah Jowai ruh bad la jied  a u ma S.K. Lato kum u President, u Arwotki Sumer kum u Vice President, u H.H.Mohrmen kum u Secretary bad u Rudolph A. Laloo kum u Assistant Secretary.  Kane ka komiti thymmai ka shong pyrkhat ha ka 13 tarik bad kala rai ban ai kyrteng  a kane ka jingpyrshang daka kyrteng  Clean Green Jowai Campaign  kane ka komiti kala jied 24 ngut ki dkhot kiba kynthup  a ki kynthei bad shynrang na ki bynta bapher bapher jong ka shnong Jowai. Ka thong jong kane ka jingpynkhih ka long ban pynkhuid  aka  awmusiang  kaba long ka pdeng bad ka  itkhmih jong ka shnong Jowai. Nalor kata kawei pat ka jingthmu ka long ban pynneh pynsah  a ka jingkhuid jong ka wah Myntdu kaba ker tawiar sawdong jong kane ka nongbah.  Kane ka dei ka jingpynkhih mynsiem (campaign) naka bynta baroh kiba angnud ban pynlong  a ka shnong Jowai kaba khuid bad la khot lang  a baroh kiba don bynta ban  atreilang na ka bynta kane ka jingthmu. Naka liang jong ki nonngpyn aid  a kane ka jingpynkhih mynsiem ka jingangnud ka long ban  atreilang bad baroh kiba bynta ha  awmusiang kum ophis jong u DC Jowai, ka JHADC, ka Jowai Municipal Board, ka Dorbar Chnong Tympang Club,  awmusiang, ki nongpyn aid jong ki lai tylli ki  ew, ka  aw Sei  Raid Jowai, ka  aw chor CNI bad ka  aw chyiap balang Presbyterian Church, Jowai ban  atreilang na ka bynta kane ka jingthmu.  Naka liang jong ka kotkhubor The Shillong Times ruh kila pynpaw ba kin ai ka jingkyrshan mynsiem ban pynlong  a kane ka jingthmu kaba jop.


Shillong:  Ka East Jaintia Hills District Football Association (EJHDFA) ka synjuk kaba pyniaid iaki jingialehkai phutbol ha East jaintia Hills District kala iathuh ba iaka Super League 2019, yn bei pisa da u myntri bah Kyrmen Shylla bad ia kane un synniang na ka tulop jong u.     Ha kane ka sngi Saitjain, ka sngi ban pyni pyrthei ia ka khusnam bad ruh ka jingsdang ka jingialehkai ba nyngkong, u bah Kyrmen Shylla haka jingkren plie ia kane ka EJ-Super League 2019.  U bah Kyrmen u la ban ia kiwei ruh ki rangbah ka thainn ban mih sha khmat naka bynta ban bei pisa ia kino kino ki synjuk kiba ieng ban pynkiew ia ki jingialehkai hapoh ka East Jaintia hills District. U la ai jingmut ruh iaki samla ka district  naka bynta ban iai pynleit jingmut haki kam ialehkai bad ruh ban long kiba lait na kino kino ki jingdih basniew bad kum ki samla ka District ki dei ban long kiba don ka jingkitkhlieh naka bynta ka ing ka sem, ka shnong ka thaw bad iaka district  hi baroh kawei. Ha kane ka sngi la ioh ban sakhi iaka jingialehkai ba nyngkong ka   EJ-Super League 2019 Shri. Kyrmen Shylla  Contribution   hapdeng ka Thangskai tiger Sc pyrshah iaka Khliehriat west YWSC , ha kaba ka result ka long 1-0 . Baroh ki don 7tylli ki kynhun ha ka Super Division  kiban knieh iaka nam lahduh bad ban mih khmat iaka District shaka Meghalaya State League jong ka MFA. Ha kane ka sngi, ka EJHDFA  ka la pyllait ruh iaka Baby League  Champion Trophy.  Hynriew tylli ki kynhun kin iashim bynta ha kane ka Baby League, kiba kynthup 1.Rymbai tigers 2.Wapung King Cobra, 3.Cee s Academy Eagles, 4. Khliehriat Ambrose hills Myna, 5.Sutnga grassroots thunderwolves bad ka 6.Golden Lions. Ha ka jingplie iaka Baby League u kongsan bah Kyrmen Shylla, u  la pynpaw ka jingsngewnguh iaka synjuk naka bynta ka jingshim khia iaka jingpynkyntiew iaka jingialehkai haki khynnah. U  la rai ruh naka bynta ban iarap ai sopti uniphom iaki  kynhun ba iashim bynta.  Ia kane ka Baby League ka EJHDFA la pynlong daka jingiatreilang bad ka MFA bad ruh ka Sorkar Meghalaya. Ha kane ka Sngi nalor ki nongkitkam bad dkhot ka EJHDFA, la iadonlang ruh ki nongmihkmat naki club ba iashim bynta, ki rangbah, ki trai ki kynhun bad ki khynnah Baby league. La iadonlang ruh Principal ka Jaintia Eastern College, u bah P. Nongtdu, ki rangbah shnong naki shnong ba marjan bad ruh ki longkmie kiba juh ieit bad pynshlur bha iaki ki kam jingialehkai.


Shillong:   Ka jingialehkai ki heprit ka Baby League ka shong shit bha ha Tura kaba long ha kane ka sngi Saitjain.  Ki kynhun ba iakhun ha kane ka sngi ki long Bosco Hornbills, Chipakkore FC Dolphins, Sherwood School Tigers, Modynagar SCC Wolves, BBFS-WI Dragons bad ka Ka grak Dobasipara Leopards. Ia ki jingialehkai la pyllong ha Don Bosco Higher Secondary School.  Kane ka dei ka jingsdang ka jingialehkai ha Tura katba sha kiwei ki jaka la dep sdang naduh kham mynshwa ba kynthup ia ka Smit, Mawphlang, bad  Shillong. Ha kane ka sngi la don lang ki riew pawkhmat ka thainn kiba air uh ka jingkren kynthup ia u Co-Chairman ka  Meghalaya State Planning Board u Billykid A Sangma, u Jasper P Marak, u Assistant Director ka Sports and Youth Affairs bad ruh u Vice-President ka Meghalaya Football Association u Gino A Sangma.